5 Vokalis Rock Dengan Vokal Menakjubkan

Anda pernah dengar tentang skala nada yang seringkali disebut sebagai ukuran tahap kekuatan vokal seseorang yang digelarkan 'octave' atau oktaf, dalam Bahasa Melayu?

Sekiranya kita mengambil kira maksud oktaf, ia bermakna 'bunyi yg dikeluarkan oleh dua kali atau setengah kadar getaran drpd satu bunyi (not)'. Bagaimana mengukurnya? Dengan menggunakan alat muzik, seperti sebuah 'keyboard' - kita sebenarnya boleh mengukur jarak vokal kita seterusnya mengetahui apakah not terendah dan tertinggi yang boleh kita nyanyikan, dengan baik.

Kebanyakan orang mempunyai vokal yang agak terhad serta bergantung kepada jenis vokalnya, namun bagi beberapa individu - mereka dianugerahkan kemampuan suara yang sangat sukar ditandingi. Siapa mereka? Berikut adalah lima vokalis rock yang terbukti mempunyai kemampuan suara paling hebat, jika dibandingkan dengan kesemua vokalis lain.

Sekiranya anda peminat muzik rock gothic, pasti anda mengenali Ville Valo dan kumpulan HIM yang berasal dari Finland. Beliau mempunyai kemampuan vokal daripada C1 sehinggalah C#6 setelah diukur. Sekiranya anda menonton persembahan kumpulan HIM yang memerlukan vokal rendahnya digunakan, bunyinya seperti dua orang vokalis berbeza sedang beraksi antara satu sama lain.

Walau bagaimanapun, masalah disiplin Valo menghantui dirinya - akibat ketagihan alkohol dan juga masalah dadah. Dalam satu insiden, akibat kesan ketagihan yang terlalu teruk menyebabkan beliau muntah darah, memerlukan dirinya dihantar ke pusat pemulihan bagi mendapatkan bantuan.

Masih aktif secara solo sehingga kini walaupun HIM sudah berpecah, pada tahun 2018 Ville Valo dinobatkan sebagai lelaki paling tampan di Finland pada usia 42 tahun. Walau demikian, dia lebih gemar agar anugerah terhadap karyanya yang diberikan penghargaaan, bukan wajah.

Satu ketika dulu, banyak pihak menyifatkan Axl Rose sebagai bukan saja vokalis rock nombor satu, malahan vokalis nombor satu di dunia - malahan meninggalkan diva terkenal Mariah Carey di belakang. Bagaimanapun penyelidikan yang dilakukan terhadap rekod-rekod vokal meletakkan Axl Rose, vokalis kepada kumpulan rock terkenal Guns n Roses - ditangga keempat.

Kemampuan vokalnya tidak boleh dinafikan menjadi tunjang utama kepada melodi lagu kumpulan Guns n Roses, selain daripada kebolehannya mengawal naik turun suara dengan begitu cepat dan lancar.

Selain Mariah Carey, Axl Rose juga mempunyai suara yang lebih tinggi berbanding penyanyi wanita ikonik Tina Turner, mampu menyanyikan not rendah F1 sehinggalah not B6.

Legenda rock klasik David Lee Roth, merupakan vokalis kumpulan Van Halen yang masih lagi aktif sehingga kini, walaupun sudah berusia 65 tahun. Mempunyai corak hidup yang agak sensasi, sesuai dengan kehidupan seorang vokalis rock mahsyur - vokal Roth merupakan antara aset paling berharga beliau.

Mempunyai kemampuan vokal daripada not E1 sehinggalah A6 dalam kumpulan baritone, Roth mempunyai teknik menyanyi yang unik dalam pelbagai cara namun seringkali menjadi latar belakang kepada gaya persembahannya yang seringkali dikatakan identiti sebenar dirinya.

Oleh sebab itulah David Lee Roth kurang disebut-sebut sebagai antara vokalis terbaik irama rock, berbanding Axl Rose yang jauh lebih menonjol kekuatan vokalnya di kalangan peminat muzik rock.

Disebalik topeng ganas yang dipakai semasa mengadakan persembahan bersama kumpulan Slipknot, Corey Taylor sebenarnya menyimpan salah satu kemampuan vokal terbaik di dunia. Dia mampu mencapai not serendah Eb1 dan mampu menjerit setinggi C7.

Sekitar tahun 2016, Taylor mengalami masalah tulang belakang yang memberikan kesan ke atas kekuatan lehernya - akibat daripada terlalu kerap beraksi keras di atas pentas. Selepas menjalani pembedahan bagi membetulkan tulang, atas nasihat doktor disebabkan faktor usia yang meningkat - Taylor nekad berhenti melakukan aksi yang biasa dia lakukan.

Hasilnya - kemampuan vokalnya diakui sendiri olehnya, kini jauh lebih baik berbanding sebelumnya. Bagaimanapun, setakat ini dia masih belum mampu menggugat vokalis nombor satu di dunia.

Vokalis kumpulan metal terkenal Faith No More ini merupakan satu-satunya vokalis bukan saja dalam genre muzik rock dan metal - tetapi semua jenis muzik popular, yang mempunyai jarak 6 oktaf dalam kemampuan vokalnya.

Mampu menyampaikan vokal dalam pelbagai jenis bentuk daripada not terendah sehinggalah menjerit dengan cukup sempurna, Mike Patton mempunyai tahap kemampuan vokal Eb1 yang sangat rendah dan sangat sukar untuk dinyanyikan kepada E7 - jauh melebihi penyanyi-penyanyi lelaki dan wanita lain.

Kini sudah berusia lebih 50 tahun, kemampuan vokal Patton seperti seakan tidak terusik, terus bertenaga menyanyikan lagu diiringi orkestra, mampu menyanyikan lagu rap dengan selamba dan menjerit sehingga mampu menggoncangkan dunia.

VNN Axl Rose is NOT the Singer With the Widest Range


9 Fakta Dahsyat Tentang Buakaw Banchamek Yang Anda Patut Tahu

Apabila nama Buakaw disebut, kualiti-kualiti seperti ganas, kuat dan tangkas pastinya bermain di minda anda.

Cara pertarungannya yang sangat berani dan menyerang menakutkan pihak lawan serta para penonoton.

Sebagai salah seorang superstar dalam sejarah Muay Thai, Buakaw Banchamek bukanlah nama yang asing bagi mereka yang meminati dan tahu tentang seni mempertahankan diri atau pertempuran.

Sehingga 1 November 2018, beliau disenaraikan di kedudukan ke-10 dalam kelas ringan oleh Combat Press.

Dan walaupun telah mengharungi 300 pertarungan dalam tempoh 20 tahun kerjayanya, terdapat beberapa perkara yang masih tidak diketahui oleh peminat tegarnya.

Buakaw dilahirkan pada 8 Mei 1982, di daerah Bansongnong di wilayah Surin, Thailand.

Ketika berusia kira-kira 7 atau 8 tahun, beliau menghadiri pameran Muay Thai yang diadakan berhampiran rumahnya.

Melihat sorakan orang ramai ketika para pahlawan berjalan memasuki ke gelanggang menyemarakkan semangat dalam diri Buakaw.

Selepas perlawanan itu, beliau membincangkan tentang idea untuk menjadi seorang pahlawan dengan ibu bapanya. Ibu bapanya membenarkannya dan Buakaw mula berlatih Muay Thai beberapa hari kemudian.

Tubuh badan Buakaw yang luar biasa adalah hasil kerja keras dan dedikasinya di gimnasium.

Setiap hari, beliau akan bangun seawal jam 5:30 pagi dan berjalan sekitar 10 hingga 16 kilometer sebagai pemanas badan.

Buakaw kemudiannya mengikuti program latihan biasa, yang terdiri daripada 15 pusingan latihan pad dan punching bag, kekuatan dan pengkondisian, serta sparring.

Sekitar jam 3 petang, beliau akan berlari dan kemudian meneruskan latihan yang serupa sebanyak 15 pusingan.

Buakaw menamatkan sesi latihan sekitar jam 7 atau 8 malam.

Ini hanyalah rutin biasa Buakaw dan apabila ada perlawanan yang akan datang, latihannya menjadi semakin dahsyat.

Disebabkan oleh tahap daya saing yang tinggi di Thailand, Buakaw tidak begitu berjaya di negaranya satu ketika dahulu.

Walaupun beliau memenangi banyak pertarungan di daerahnya, namun Buakaw tewas dalam 4 hingga 5 perlawanannya ketika beliau baru sahaja mula bertarung di peringkat kebangsaan di Stadium Lumpinee.

Kekalahan berterusan hampir-hampir membuatkan Buakaw berputus asa dalam bertarung tetapi dengan bantuan gimnasiumnya iaitu Por. Pramuk, beliau meneruskan kerjayanya tetapi tidak pernah mencapai status elit di Thailand sebagai seorang pahlawan.

Kejayaannya bermula apabila beliau dijemput untuk bertarung di luar negara dalam organisasi mempertahankan diri K-1 di Hong Kong di mana beliau mendominasi dan memenangi hati peminat di seluruh runia.

Dalam satu pertarungan untuk kejohanan K1 WORLD MAX 2004, sesuatu yang sangat menyeramkan berlaku.

Ketika pusingan pertama, lawan beliau iaitu Takayuki Kohiruimaki telah menyepak kaki Buakaw sebanyak dua kali ketika memegang kaki pihak beliau, yang mana adalah tidak dibenarkan.

Ini sekaligus membuatkan Buakaw tersangat berang. Bermula dari situ, Buakaw menyerang Takayuki bertubi-tubi sehinggakan lawannya itu kelihatan seperti menyesal dengan perbuatannya.

Asakan dan serangan yang dilontarkan Buakaw terlalu dahsyat untuk disangkal Takayuki, namun pahlawan Jepun itu masih tidak berputus asa dan bangkit setiap kali rebah.

Akhirnya, kekuatan Buakaw melebihi ketabahan Takayuki apabila pahlawan Thailand itu memenangi perlawanan dengan mudah.

Pada September 2014, Buakaw sedang menjalani latihan untuk Kejohanan TopKing World Series di Belarus.

Bagi mempersiapkan diri beliau untuk kejohanan ini, Buakaw terpaksa mengubah jadual latihan untuk mengikut masa Belarus.

Perubahan ini membuatkan Buakaw terpaksa berlari di tengah-tengah pagi sekitar jam 2 pagi.

Dan ketika sedang jogging melepasi kawasan pembinaan, Buakaw terserempak dengan sekumpulan lelaki yang cuba mencari pasal dengan beliau.

Ini adalah sangat mengejutkan kerana tiada mana-mana individu yang waras akan berbuat demikian. Buakaw menjadi marah kerana mereka telah mengganggu sesi latihannya.

Akan tetapi, Buakaw tidak melayani gangguan tersebut dan terus menyambung lariannya. Akhirnya, 2 daripada lelaki tersebut ditemui dan dibawa untuk bersemuka dengan Buakaw.

Selepas ditanya, mereka memberitahu bahawa mereka berada dalam keadaan mabuk pada pagi tersebut dan mahu mencabar Buakaw.

Adalah terlalu mudah untuk Buakaw menewaskan dua lelaki ini melihatkan kehebatan beliau dalam berlawan. Namun, nasib mereka baik kerana Buakaw seorang yang penyabar dan mempunyai common sense.

Buakaw tahu adalah tidak berbaloi untuk beliau bertumbuk dengan lelaki-lelaki itu, kerana beliau mungkin akan "membunuh" mereka dengan secara tak sengaja.

Pada tahun 2014 ketika mana beliau masih aktif bertarung, Buakaw menandatangani perjanjian dengan kelab bolasepak RBAC FC sebagai penyerang.

RBAC FC adalah pasukan simpanan kepada Ratchaburi F.C yang kini bermain dalam liga Thai League 1 yang merupakan liga paling berprestij di Thailand.

Apabila ditanyakan mengapa beliau memutuskan untuk menjadi seorang pemain bola sepak profesional, Buakaw menjawab: "Saya meminati bola sepak sejak kecil lagi dan menjadi seorang pemain profesional adalah salah satu daripada impian saya,".

Dengan bantuan salah seorang penaja sukannya iaitu Yokkao, Buakaw membina gim Muay Thai sendiri di kampung halamannya setelah meninggalkan Por. Pramuk Gym.

Gim itu dinamakan Banchamek Gym dan ditubuhkan untuk menjadi lokasi latihan Buakaw dan juga tempat untuk kanak-kanak di kampungnya mempelajari seni Muay Thai.

Selepas itu, Buakaw tidak lagi bertarung di bawah nama gimnasium sebelumnya yang mengzaliminya dan menggunakan nama Banchamek.

Pada tahun 2013, Dr. Buakaw Banchamek dianugerahkan Ijazah Sarjana Sains dalam Sains Sukan dari Kasetsart University kerana sumbangan beliau yang sangat cemerlang sebagai salah seorang atlet terbesar di Thailand.

Beliau juga menerima anugerah Doktor Falsafah dalam Strategi Pembangunan Serantau pada tahun 2014 dari Surindra Rajabhat University kerana menjadi duta seni dan tradisi kuno Muay Thai serta nama yang terkenal dalam bidang sukan baik di Thailand & di seluruh dunia.

Populariti dan pencapaian Buakaw selama bertahun-tahun telah membuatkan beliau diangkat sebagai legenda Muay Thai dan K-1.

Beliau adalah juara WMC, juara Stadium Omnoi, juara WBC Muay Thai Diamond Champion, juara Toyota Marathon Lumpinee Stadium, juara dunia S-Cup Boxing dan juara dunia Thai Fight.

Tak cukup dengan itu, Buakaw merupakan pahlawan pertama yang pernah memenangi K-1 World Max sebanyak dua kali iaitu pada tahun 2004 dan 2006. pejuang pertama untuk memenangi K-1 Dunia Max dua kali (2004 dan 2006), dan banyak lebih lagi!


Kisah Lelaki Yang Tidak Pernah Bertemu Wanita Sepanjang Hidupnya (82 Tahun)

Bagi seorang lelaki - dapat merenung seorang wanita yang dikasihi merupakan satu nikmat yang sangat dihargai. Seorang lelaki yang sudah merasai rasa kasih sayang wanita pastilah mengerti mengapa manusia diciptakan berpasangan.

Walau bagaimanapun, di kalangan kita ada juga individu-individu kurang upaya yang tidak dikurniakan nikmat penglihatan; tidak mampu melihat alam semulajadi serta hidupan-hidupan yang ada di dalamnya. Sukar untuk kami bayangkan diri kami, sekiranya berada dalam situasi sedemikian rupa.

Namun ada juga lelaki yang mengalami nasib jauh berbeza - mampu melihat, mampu mendengar, lengkap segalanya; tetapi tidak pernah bernasib baik melihat kecantikan seorang wanita. Kisah yang akan kami ceritakan ini, sangat aneh bunyinya.

Dalam hidup seorang lelaki, sudah pastilah ibu menjadi wanita pertama yang akan kita kenali. Bagi Mihailo Tolotos, sepanjang usianya dia langsung tidak pernah bertemu mahupun melihat seorang manusia yang mempunyai jantina berlawanan dengannya.

Kisah sedih Mihailo bermula semasa dipercayai baru berusia beberapa jam. Selepas dilahirkan oleh ibu kandungnya, Mihailo ditinggalkan di depan pintu masuk biara yang terletak di kawasan pergunungan Athos, Greece pada tahun 1856.

Tiada siapa mengetahui siapakah ibu kandung Mihailo dan kenapa dia memilih untuk meminggirkan anak bayi kandungannya sebegitu segera. Bagaimana wanita itu sampai ke situ juga menjadi misteri - kerana sudah lebih 1,000 tahun bermula pada tahun 1060 - golongan wanita dilarang daripada masuk ke dalam kawasan biara.

Biara yang terletak di Gunung Athos itu merupakan sebuah biara lama, sehingga kini mengamalkan tradisi larangan kepada wanita. Sekiranya ada rombongan mahu mengunjungi biara itu, hanya 100 orang penganut Ortodoks Greek dan 10 orang bukan Ortodoks dibenarkan hadir - tanpa seorang pun wanita.

Semua pelawat lelaki perlu mendapatkan permit bagi membolehkan mereka menaiki feri yang akan membawa mereka ke jeti sebelum memulakan pendakian anak tangga ke pintu masuk biara.Tradisi larangan kepada wanita ini sebenarnya diwujudkan bagi membolehkan semua penganut ajaran Ortodoks Greek melindungi diri mereka dan ikrar mereka untuk kekal teruna. Hanya lelaki dan kucing yang bebas berkeliaran dibenarkan berada di kawasan biara.

Mihailo bernasib baik sami biara bertindak mengambil dirinya sebagai anak angkat, membesarkan dia bersama-sama dan diberikan nama yang baik. Semenjak kecil, Mihailo tinggal di dalam kawasan biara dan tidak pernah sekalipun keluar, mengabdikan dirinya dengan kehidupan biara yang sangat berdisiplin.

Jadi daripada kecil sehinggalah dia dewasa, rutin hidupnya tidak pernah berubah. Mihailo akan menerima kunjungan rombongan penganut Ortodoks yang mahu melakukan ritual keagamaan yang semuanya lelaki, mendengar kisah mereka tentang dunia luar.

Bagaimanapun, atas permintaan agama yang memerlukan dia meninggalkan segala tuntutan dunia - Mihailo memilih untuk kekal di biara, membolehkan kepercayaannya dibentuk dan dipertingkatkan. Pada tahun 1938, tanpa pernah melihat, berinteraksi dan bertemu dengan mana-mana wanita - Mihailo Tolotos meninggal dunia ditempat yang sama di mana dia ditinggalkan dan dibesarkan.

8 tahun selepas Mihailo meninggal dunia, pada tahun 1946 - akibat perang saudara yang melanda Greece, biara yang pernah diduduki Mihailo membuka pintunya kepada mangsa peperangan, termasuklah wanita dan perempuan buat sementara sehinggalah tahun 1949.

Larangan kehadiran wanita kembali dijalankan selepas tamat perang dan diperketatkan lagi, selepas seorang wanita bernama Maria Poimenidou bertindak menyamar sebagai seorang lelaki bagi mengunjungi biara di Gunung Athos.

Selepas ditangkap dan dihalau keluar, kerajaan Greece mengetatkan undang-undang memenjarakan mana-mana wanita yang menceroboh biara Gunung Athos, dengan hukuman penjara setahun.


Sekumpulan Ibu Di Jepun Jadi Pakar Radiasi Selepas Tragedi Nuklear Fukushima Daiichi

Di dalam sebuah makmal di Fukushima, Jepun, mesin dan peralatan canggih sedang dikendalikan oleh wanita berpakaian kot makmal yang bergerak dari stesen ke stesen.

Mereka memeriksa segala-galanya, dari nasi, penyedut hampagas, makanan laut sehinggalah kepada lumut dan tanah, untuk mengetahui tahap radiasi toksik.

Akan tetapi, para pekerja makmal dan klinik ini bukanlah ahli sains biasa, tetapi mereka adalah para ibu yang telah menubuhkan sebuah klinik luar biasa.

Menurut direktor makmal tersebut, Kaori Suzuki, tujuan mereka adalah untuk melindungi kesihatan dan masa depan kanak-kanak di situ.

Pada Mac 2011, reaktor nuklear meletup di loji Fukushima Daiichi berikutan gempa bumi dan tsunami.

Didorong oleh keperluan yang sangat terdesak untuk menjaga keselamatan anak-anak mereka, sekumpulan ibu mula menguji makanan dan air di wilayah itu.

Wanita-wanita ini yang tidak mempunyai latar belakang saintifik telah membina dan membangunkan makmal ini sepenuhnya serta mempelajari semua perkara di makmal.

Makmal ini diberi nama "Tarachine", yang bermaksukd "ibu yang cantik" dalam bahasa Jepun. Selepas kemalangan nuklear tersebut, penduduk Fukushima menunggu pakar radiasi untuk datang membantu.

Akan tetapi, tiada seorang pun pakar yang tahu tentang pengukuran radiasi datang kepada mereka dan ia sesuatu yang sangat membimbangkan.

Pada hari-hari selepas tragedi itu, satu keputusan oleh kerajaan Jepun mencetuskan ketidakpercayaan dalam maklumat rasmi yang berterusan hingga ke hari ini.

(Bencana loji nuklear Fukushima Daiichi yang berlaku pada Mac 2011)

Kerajaan gagal untuk mendedahkan dengan pantas arah di mana bahan-bahan radioaktif hanyut dari kilang kuasa dengan cepat.

Komunikasi dalaman yang lemah menyebabkan kelewatan, tetapi akibanya beribu-ribu orang melarikan diri ke arah yang sama di mana bahan radioaktif bergerak.

Bekas menteri perdagangan Banri Kaieda, yang mengawasi dasar tenaga pada masa itu, mengatakan bahawa beliau "berasa malu" tentang kurangnya pendedahan tersebut.

Tetapi Kaori Suzuki berkata dia masih sukar untuk mempercayai kerajaan. Ini kerana kerajaan berbohong dan memandang rendah kepada mereka.

Beliau dan beberapa ibu lagi yang bekerja sambilan di klinik itu berasa bertanggungjawab untuk melindungi kanak-kanak di Fukshima, namun ia bukanlah satu perkara yang mudah.

Ketika mereka sedang membina makmal tersebut, mereka bergantung kepada peralatan yang didermakan dan tiada seorang pun di antara mereka yang mempunyai pengalaman dalam memeriksa radiasi.

Tiada siapa pun yang boleh mengajar mereka cara menggunakan mesin-mesin tersebut.

Malah, perisian analisa dan perisian mesin pada ketika itu dalam bahasa Inggeris, yang mana menyukarkan lagi pemahaman mereka.

Pada awalnya, ibu-ibu hebat ini bermasalah dengan bahasa Inggeris dan bermula dengan mendengar penjelasan daripada pengilang.

Namun akhirnya mereka mendapat beberapa perisian Jepun sebaik sahaja mula menggunakan mesin.

Pakar radiasi dari universiti-universiti terkemuka di Jepun memberikan latihan kepada ibu-ibu ini, dan kini peralatan mereka menjadi antara yang paling canggih di negara ini.

Loji di Fukushima itu kini telah stabil dan radiasi telah turun ke tahap yang dianggap selamat di kebanyakan kawasan.

Tetapi pencemaran makanan dari Jepun masih menjadi isu yang sering dipertikaikan. Australia adalah salah satu negara pertama yang mengangkat sekatan import ke atas makanan import Jepun selepas bencana tersebut.

Tetapi lebih daripada 20 negara dan blok perdagangan telah mengekang larangan import atau sekatan ke atas perikanan Jepun dan produk pertanian.

Di klinik di Fukushima, Kaori Suzuki berkata beliau menerima keputusan itu.

Kebanyakan keputusan dalam makmal mereka adalah rendah dari segi toksik radioaktif, tetapi ibu-ibu ini mengatakan bahawa adalah penting untuk mewujudkan ketelusan supaya ibu bapa tahu apa yang anak-anak mereka makan.

Kanak-kanak di Fukushima diawasi dengan teliti selepas tragedi ngeri ini.

Noriko Tanaka adalah salah satu daripada ramai ibu di rantau ini yang berasakan bahawa pegawai kerajaan tidak bersedia sepenuhnya untuk bencana yang berlaku.

Ketika bencana itu melanda, Noriko sedang 3 bulan mengandungkan anak lelakinya, Haru dan tinggal di Iwaki City, kira-kira 50 kilometer dari loji kuasa itu.

Di tengah-tengah krisis nuklear ini, dia menjadi panik kerana iodine radioaktif yang dibebaskan dari loji itu akan membahayakan anaknya yang belum lahir.

Oleh itu, Noriko melarikan diri pada malam bencana itu berlaku. Sewaktu dia pulang ke rumah 10 hari kemudian, ketakutan terhadap pencemaran dari bahan radioaktif yang tidak kelihatan dan tidak berbau sangat mengerikan.

Bahan radiokaktif caesium dikesan dalam susu tepung domestik, jadi Noriko terpaksa membeli susu tepung yang dibuat di luar negara untuk memberi makan kepada anaknya.

Kini Noriko mempunyai dua orang anak iaitu Haru, 7, dan Megu, 3. Anak-anak Noriko sering dibawanya untuk pemeriksaan tiroid yang diberikan secara percuma oleh klinik ibu-ibu tersebut.

Pendedahan radiasi adalah faktor risiko yang terbukti bagi kanser tiroid, tetapi pakar mengatakan bahawa terlalu awal untuk mengetahui apa kesan nuklear terhadap anak-anak Fukushima.

Kebimbangan terbesar adalah bagi kanak-kanak yang berusia di bawah lima tahun ketika kemalangan itu berlaku. Risiko adalah lebih tingi bagi kanak-kanak perempuan.

Walaupun doktor memberitahu bahawa tiada apa yang perlu dirisaukan dari segi perubatan, setiap ibu masih bimbang. Ibu-ibu ini berasa bertanggungjawab kerana mereka membenarkan anak-anak bermain di luar di minum air.

Dan jika mereka mempunyai pengetahuan radiasi yang betul, mereka tidak akan melakukan sedemikian. Ibu-ibu dan para doktor bimbangkan masa depan kanak-kanak Fukushima

Selepas bencana nuklear Chernobyl tahun 1986, kejadian kanser tiroid meningkat secara tiba-tiba selepas lima tahun.

Dr Yoshihiro Noso, yang bekerja di klinik tersebut, hanya menjalankan pembedahan ke atas seorang kanak-kanak dari Fukushima sahaja, tetapi adalah terlalu awal untuk mengetahui sama ada bilangan kanser tiroid semakin meningkat akibat bencana itu.

Menurut beliau, tidak ada cara untuk membezakan antara kanser yang disebabkan secara semula jadi dan yang disebabkan oleh kemalangan itu.

Dalam kes Chernobyl, kadar kanser tiroid meningkat selama kira-kira 10 tahun. Setakat ini lapan tahun sudah berlalu sejak bencana itu berlaku dan Dr. Yoshihiro mahu melanjutkan pemeriksaan selama dua tahun lagi.

Apabila tahun-tahun berlalu, perhatian ibu-ibu ini secara beransur-ansur berubah kepada bagaimana penerimaan dan layanan yang akan dihadapi oleh anak-anak mereka pada masa akan datang.

Kebimbangan terbesar Noriko Tanaka sekarang adalah potensi diskriminasi yang mungkin perlu dihadapi oleh anak-anaknya.

Sesetengah kanak-kanak yang mana keluarga mereka berpindah dari Fukushima ke bahagian lain di Jepun berhadapan dengan kes buli yang berterusan sehinggakan tidak dapat hadir ke sekolah.

Kini tahap radiasi di Fukushima adalah rendah dan hampir sama dengan Tokyo, namun mereka akan dilayan sama seperti orang yang tinggal di kawasan beradiasi tinggi.

Dan bagi kanak-kanak perempuan, wujudnya kebimbangan mengenai perkahwinan dan memiliki anak kerana kemungkinan masalah genetik.


Adakah Selamat Dan Bolehkah Manusia Makan Emas?

Sejak kebelakangan ini, anda mungkin pernah melihat video yang memaparkan golongan kaya seperti pemain bola sepak mahupun artis terkenal yang menikmati hidangan seperti burger atau steak yang diselaputi lapisan emas.

Pada awal tahun 2019 yang lalu, pemain bintang Bayern Munich Frank Ribery misalnya, telah dikecam teruk oleh netizan kerana didakwa berbelanja secara keterlaluan apabila menikmati hidangan steak dilapisi lapisan emas yang dikatakan mencecah £1,000.

Perkara ini turut menjadi tular kerana hidangan tersebut dinikmati di restoran di Dubai milik Nusret Gokce yang lebih dikenali sebagai Salt Bae. Bagi yang pertama kali melihat hidangan sedemikian, pasti berasa pelik memandangkan emas biasanya dijadikan barangan perhiasan dan bukanlah sejenis makanan.

Malah, ada penonton atau netizan yang tertanya-tanya adakah lapisan itu adalah emas sebenar ataupun sekadar pewarna yang memberikan warna keemasan tersebut. Jika lapisan emas sebenar yang digunakan, adakah ianya selamat untuk dimakan?

Walaupun tabiat menggunakan emas sebagai "perhiasan" pada makanan dilihat sebagai perkara yang baru, ia sebenarnya sudah diamalkan sejak ribuan tahun lalu sejak zaman purba di China, Jepun dan Mesir. Malah, emas juga sudah dimakan di Rom purba dan pernah mendapat tempat dalam hindangan istimewa yang dihidangkan di istana-istana yang terkenal di zaman Renaissance.

Walaupun tidak mempunyai apa-apa rasa, daun atau lapisan emas yang yang digunakan akan menjadikan hidangan tersebut berkilau dan kelihatan mewah, sangat berguna untuk menarik perhatian tetamu anda. Penggunaan emas dalam hidangan makanan telah beransur-ansur kurang tapi tidak hilang sepenuhnya sehinggalah ke saat ini.

Walaupun mungkin jarang kelihatan, anda masih boleh melihat lapisan emas (biasanya berbentuk daun) menghiasi kek perkahwinan dan dijadikan perhiasan untuk makanan-makan mewah yang dihidangkan di restoran-restorang bertaraf Michelin Star.

Hidangan "Douche Burger" yang mengandungi hirisan emas dijual pada harga $666

Penggunaan emas dalam makanan semakin meluas pada masa kini memandangkan ianya lebih mudah "diakses" dan tidak dihadkan untuk golongan elit tertentu. Walau bagaimanapun, ianya tetap hanya mampu "dinikmati" oleh golongan kaya sahaja memandangkan harganya tetap mahal.

Malah, sejak kebelakangan ini terdapat banyak hidangan yang dihidangkan bersama dengan lapisan emas ini antaranya sushi, burrito, kepak ayam, pizzal, donut, pasta dan sebagainya. Walaupun dianggap mengarut, mereka yang pernah menikmatinya menganggap menikmati hidangan unik sebegini sebagai satu pengalaman yang tidak boleh dilupai.

Jawapan ringkas bagi persoalan ini adalah, ya, emas adalah selamat untuk dimakan. Namun, terdapat beberap perkara penting yang perlu diperhatikan dan diperhalusi terlebih dahulu.

Emas adalah sejenis elemen yang tidak akan menghasilkan tindak balas kimia dengan elemen lain. Ini bermakna, apabila ditelan ianya akan masuk ke dalam badan dan tidak akan menghasilkan tidakbalas dengan bahan kimia atau sebatian lain yang ada di dalam badan. Namun, perkara ini terpakai untuk emas tulen sahaja.

Oleh itu, apabila anda memakan emas dalam jumlah yang kecil, ianya akan dikeluarkan daripada badan dalam bentuk yang sama ianya dimasukkan ke dalam badan. Dalam erti kata lainnya, memakan emas tidak memberikan sebarang manfaat langsung kepada kesihatan manusia.

Walau bagaimanapun, sekiranya anda benar-benar hendak mencuba hidangan yang mengandungi emas ini, perlulah dipastikan emas yang digunakan mencapai kualiti dan standard yang tertentu.

Emas yang digunakan sebagai barangan perhiasan mengandungi banyak elemen lain yang sudah dicampurkan dengannya, seterusnya menjadikannya toksik untuk dimasukkan ke dalam badan.

Emas yang digunakan dalam hidangan biasanya adalah pada standard 23 dan 24 karat. Ini bermakna emas tersebut mestilah sekurang-kuranya mengandungi 90% elemen emas tulen sementara 10% selebihnya adalah elemen logam tulen, contohnya seperti perak.

Walau bagaimanapun, tidak semua perak selamat dimakan. Perak tidak sama dengan emas kerana terdapat perak versi ionik dan tidak ionik. Elemen perak yang tidak ionik adalah tidak aktif, bermakna ianya tidak akan diserap dalam tubuh badan, menjadikannya selamat untuk dimakan.

Kebanyakan individu yang menikmati hidangan dilapisi lapisan emas sebegini biasanya melakukannya untuk merasai sendiri pengalaman unik menikmatinya. Namun, seperti yang ditulis di atas, sekiranya anda tidak berkemampuan maka elaklah membelinya pada harga yang lebih murah kerana dikhuatiri dicampuri elemen lain seterusnya menjadikannya tidak selamat untuk dimakan.


Projek Mars One - "Scam" Penempatan di Marikh Sekadar Untuk Meraih Dana

Seingat penulis sekitar tahun 2013 atau 2014, wujud pengumuman berkenaan pembukaan permohonan bagi mana-mana individu, tak kiralah warganegara mana, agama apa, bangsa apa - untuk menjadi kumpulan manusia pertama tinggal di planet Marikh.

Penulis membaca laman web projek itu dengan teliti, bagi memahami apa isi kandungan program yang mahu dijalankan. Dari segi dasarnya, program yang dinamakan dengan nama 'Mars One' itu sesuatu yang sangat luar biasa bunyinya - sekumpulan manusia akan dipilih sebagai koloni pertama di Marikh.

Wah! Teringin juga penulis untuk menyertainya. Beberapa syarat diletakkan dalam permohonan tersebut, namun satu syarat menggerunkan hati saya - tiket terbang ke Marikh adalah tiket satu hala tanpa ada jalan pulang. Sesiapa yang memohon dan terpilih, mestilah benar-benar bersedia meninggalkan keluarga, sanak-saudara dan bumi yang dicintai.

Penulis sudah pastilah tak memohon. Nak kena baling dengan batu lesung yang selalu digunakan isteri? Bagaimanapun, penulis tetap mengikuti perkembangan projek ini sehingga ke tahun 2017 - sebelum syarikat pengendali projek unik itu diisytiharkan bankrap. Apa yang lebih memeranjatkan? Ada pihak mengatakan semuanya hanyalah satu bentuk penipuan semata-mata.

Program Mars One mendapat sambutan luar biasa semasa diumumkan, berikutan hasrat projek itu mahu menggabungkan penjelajahan angkasa dan program realiti hiburan dalam satu projek.

Dipasarkan sebagai langkah pertama manusia mahu menjadikan planet Marikh sebagai planet kedua didiami manusia, syarikat Mars One dari Belanda mengumumkan rancangan mereka mahu memilih beberapa kumpulan bertanding yang dibentuk empat orang individu setiap satu - untuk menjadi kumpulan manusia pertama tinggal di sana selama-lamanya.

Bagi menjalankan proses pemilihan, setiap kumpulan akan diberikan peluang bertanding dalam rancangan realiti televisyen, dengan pemenangnya akan ditentukan oleh undian penonton dan kumpulan terakhir akan berlepas ke Marikh pada tahun 2023.

Walaupun dengan syarat 'tiket satu hala', projek Mars One menerima lebih 200,000 permohonan daripada orang ramai sebelum 705 orang dipilih daripada keseluruhan pemohon dalam saringan pertama.

Selepas melalui sesi pemeriksaan kesihatan pada tahun 2015, jumlah pemohon dikecilkan lagi kepada 50 lelaki dan 50 wanita, sebelum jumlah itu sekali lagi disaring menjadi 20 lelaki dan 20 wanita, yang akan dibahagikan kepada 10 kumpulan - bagi menjadi koloni kekal pertama manusia di Marikh.

Pada awal projek ini sekitar tahun 2013, tidak banyak suara bangkit menentang apa yang sedang dirancang syarikat Belanda ini.

Hanya selepas Mars One mula menjalankan pengumpulan dana dengan lebih giat sekitar tahun 2014, saintis mula berbincang secara serius tentang apa yang mereka lakukan dan persoalan asas yang menjadi topik utama adalah; "logikkah manusia dapat hidup di Marikh dengan teknologi yang kita ada sekarang?"

Bagi wakil Mars One, segalanya mungkin kerana mereka akan menggunakan teknologi sedia ada dalam projek ini yang telah dibangunkan; membolehkan kos menghantar kumpulan koloni pertama tidak mustahil berlaku pada kos sekitar RM26.5 billion termasuklah kelengkapan mereka untuk tinggal di sana, seperti rumah dan peralatan.

Satu sesi debat di antara pengasas Mars One, Bas Lansdorp dengan dua pakar kajian Marikh dari Massachussetts Institute of Technology, Dr. Sydney Do dan Dr. Andrew Owens diadakan - bagi membincangkan tajuk tersebut. Do dan Owens percaya projek Mars One mustahil akan berjaya kerana manusia belum ada cara untuk beradaptasi di Marikh dan koloni yang terbang ke sana - besar kemungkinan, akan mati kelaparan.

Selain itu teknologi rumah kediaman yang akan digunakan juga dijangkakan akan terbakar terlebih dahulu berdasarkan kepada kemampuan kita sekarang dan koloni tidak akan mampu menjalankan rutin hidup - kerana mereka tidak ada sistem sokongan hidup yang sempurna.

Landsorp kelihatan gagal memberikan bukti kukuh tentang kemampuan mereka untuk menerokai Marikh, sebaliknya hanya menjanjikan bahawa sekiranya ada pihak sanggup mengeluarkan RM4.5 billion pertama bagi mereka mampu membangunkan teknologi yang mereka percaya sudah ada - semua masalah manusia untuk hidup di Marikh akan selesai.

Kesan daripada debat itu, semakin banyak pihak mula mencurigai apakah tujuan sebenar Mars One diwujudkan. Walaupun mereka berjaya menarik penaja melalui kempen pemasaran yang agresif, jumlah yang mereka terima dikatakan tidak mencukupi. Jadi sasaran awal tahun 2023 manusia akan duduk di Marikh dianjakkan ke 2027, sebelum ditangguhkan lagi ke tahun 2032.

Selepas beberapa kali berdepan kegagalan dalam peringkat pelancaran misi pendaratan robotik mereka yang akan menjadi sesi ujian awal penerbangan, publisiti terhadap projek ini mula reda dan Mars One sendiri tidak lagi aktif mencetuskan sensasi, seperti sebelumnya.

Hanya pada bulan Januari tahun 2019, satu dokumen mahkmah di Basel, Switzerland mendedahkan tentang status sebenar syarikat di sebalik projek mega ini. Mars One Ventures yang mengelolakan projek ini diisytiharkan bankrap, dengan hanya RM120,000 baki akaun yang tinggal dan syarikat itu juga sudahpun ditutup.

Syarikat tersebut turut sama sedang menghadapi tuntutan hutang melebihi RM6.5 juta keseluruhannya sebelum dimansuhkan.

Berikutan daripada pendedahan itu, barulah terbukti dakwaan yang mempertikaikan kredibiliti Mars One selama ini - khasnya daripada Joseph Roche, salah seorang peserta yang terpilih menjadi peserta projek pada tahun 2015. Roche, seorang doktor falsafah dalam bidang fizik astronomi sudahpun cuba menjelaskan bahawa Mars One merupakan satu helah penipuan selepas melaluinya sendiri.

Dia menyifatkan Mars One merupakan satu skim penipuan yang sangat terancang, malahan sangat berani memperbodohkan orang ramai dengan menggunakan taktik pemasaran yang sangat hebat apatah lagi kajian menunjukkan paling lama manusia boleh tinggal di Marikh, adalah 68 hari sebelum mati tidak mampu bernafas.

Namun ramai tetap terpedaya kerana melihat peluang mencipta nama sebagai peserta dan penaja kepada sebuah projek yang belum pernah dicuba mana-mana badan atau negara. Sekiranya anda benar-benar teringin hendak tinggal di Marikh - SpaceX cetusan usahawan terkenal Elon Musk juga berhasrat membina koloni di luar sana. Cuma sasarannya pun sekitar tahun 2050 nanti.

NASA pula menjangkakan akan selesai membina pengkalan manusia di Marikh, pada tahun 2030 ke atas. Pengkalan itu pun besar kemungkinan hanya untuk kegunaan sementara, bukannya pendudukan kekal.

Sekiranya ada pihak menjanjikan kehidupan di Marikh lebih awal daripada tarikh-tarikh tersebut, besar kemungkinan mereka penipu atau mungkin juga makhluk asing yang dihantar ke bumi, untuk mempermainkan hati manusia.


Kisah Lelaki Indonesia Yang Merogol 138 Orang Lelaki di Britain

Satu ketika dulu negara kita pernah dikejutkan dengan berita tentang Nur Fitri Azmeer Nordin, seorang pelajar Malaysia yang belajar di Imperial College, London - yang dibuktikan menyimpan lebih 30,000 imej dan video bersifat pornografi kanak-kanak.

Kini telah dibebaskan setelah menjalani hukuman penjara dan selamat kembali ke Malaysia walaupun berdepan kontroversi, Fitri kini dikatakan berusaha meneruskan hidupnya. Mungkin ada sesuatu yang aneh dengan udara Britain agaknya - sehingga membuatkan lelaki-lelaki Asia Tenggara gemar berkelakuan aneh di sana?

Dalam kes terbaru, seorang warga Indonesia bernama Reynhard Sinaga telah pun dijatuhkan hukuman penjara seumur hidup akibat jenayah seksual juga.

Reynhard hadir ke Manchester sejak tahun 2007, sudah lebih tujuh tahun menetap di Manchester dalam sebuah apartment yang terletak tidak jauh daripada sebuah kelab malam bernama Factory Nightclub sejak tahun 2012.

Berumur 36 tahun (semasa artikel ini ditulis), Reynhard sangat cemerlang dalam pelajarannya. Dia sudah menamatkan pengajian peringkat ijazah sebanyak empat kali dan sedang menyambung pengajian dalam peringkat doktor falsafah.

Kehidupan siangnya dipenuhi dengan kelas dan tugasan, dikenali sebagai seorang pelajar pintar yang mesra, baik budi pekerti dan gemar hidup bebas. Reynhard juga terkenal gemar mengunjungi gereja berdekatan.

Jadi tidak ada sesiapa pun mengesyaki hidupnya jauh berbeza pada waktu malam, apabila dia menggunakan apartmentnya untuk dijadikan sarang seks - mengumpan lelaki-lelaki kurang bernasib baik untuk dijadikan pemuas nafsu.

Berikutan tubuhnya yang tinggi dan langsing  serta tidak kelihatan mampu mengancam sesiapa - agak mudah bagi Reynhard mendekati mangsa. Sasarannya lelaki heteroseksual atau dalam bahasa kasarnya, lelaki normal. Lelaki yang suka wanita.

Ini kerana Reynhard merasakan ada kepuasan lebih sekiranya dia berjaya menodai lelaki-lelaki yang lurus, tidak sama sepertinya seorang homoseksual.

Taktiknya sama saja setiap kali, dengan membawa perwatakan baik dan ingin membantu, Reynhard akan menyapa mana-mana lelaki yang sedang menunggu di sekitar Factory Nightclub. Selepas menegur mangsa, Reynhard akan mula menaburkan simpati terhadap nasib mangsa yang terpaksa menunggu di luar lalu menawarkan rumahnya untuk mereka berteduh sementara.

Lebih selesa, lebih mudah dan mangsa diyakinkan tidak perlu berada di luar lagi.

Setelah hadir ke dalam apartment, Reynhard akan berbual-bual sebelum menawarkan minuman kepada mangsa. Majoriti mangsa yang hadir membuat laporan polis hanya ingat setakat itu sahaja -  kerana mereka tidak lagi sedarkan diri selepas itu. Besar kemungkinan, ramai masih lagi tidak tahu apa yang telah Reynhard lakukan pada mereka bila mereka pengsan.

Apa yang memelikkan - kebanyakan mangsa tidak menyedari mereka telah dirogol, sebaliknya beranggapan mereka pengsan disebabkan kesan arak yang diminum semasa berada di kelab.

Jadi ada antara mereka yang mengucapkan terima kasih pada Reynhard kerana membenarkan mereka menginap semalaman, sebelum pulang ke rumah seperti biasa.

Berasal dari Depok, Jakarta dari keluarga berada, masalah kewangan tidak pernah membelenggu hidup Reynhard, membolehkan dia menumpukan perhatian terhadap pelajaran. Dia menamatkan pengajian ijazah dalam senibina di Universiti Indonesia, Depok sebelum berpindah ke Manchester bagi menyambung pengajian.

Dia berpindah randah dari Manchester ke Leeds, menamatkan tiga lagi kursus ijazah sebelum menetap di apartment yang menjadi markasnya sejak tahun 2012. Hanya pada 2 Jun 2017, kegiatannya selama ini terbongkar.

Seorang remaja yang dipancing untuk hadir ke sarang Reynhard selepas gagal menghubungi kumpulan rakannya, melalui kejadian serupa - pengsan secara tiba-tiba selepas diberikan bahan GHB, sejenis dadah jenis cecair tanpa warna yang lebih dikenali di Britain sebagai 'chemsex'; diambil dalam dos kecil akan menyebabkan rasa keinginan syahwat.

Dalam dos lebih besar - seseorang boleh kehilangan kesedaran diri. Dalam sukatan melampau? Boleh mati.

Remaja itu yang tidak dinamakan tersedar semasa Reynhard sedang melakukan aktiviti seksual ke atas dirinya, menyebabkan remaja itu bertindak menyerang Reynhard. Selepas beberapa kali berjaya menyerang Reynhard yang berlakon seakan remaja itu pula mencerobohi rumahnya, remaja itu berjaya melarikan diri dan membuat laporan polis.

Polis yang hadir pada mulanya mempercayai kisah Reynhard bahawa rumahnya diceroboh, sebelum penemuan telefon pintar miliknya berjaya menemukan pihak polis dengan aksi Reynhard sedang merogol remaja tersebut.

Sebuah lagi telefon milik Reynhard ditemui dan kesemua 'koleksi' video miliknya merogol mangsa, berjumlah lebih 800 video semuanya. Reynhard gemar merogol mangsanya berulang kali, dalam tempoh beberapa jam dalam keadaan mangsanya tidak sedarkan diri. Yang berdengkur pun ada.

Majoriti video yang ditemui setakat ini merekodkan aktiviti ganas Reynhard bermula pada tahun 2015, namun pihak polis percaya Reynhard sudah menjalankan aktivitinya lebih lama.

Sepanjang perbicaraannya, Reynhard tidak menampakkan wajah penyesalan - sebaliknya nampak seperti biasa, tersenyum, mesra dan terbuka untuk berbual dengan sesiapa.

Berikutan kelakuan jenayahnya yang sangat luar biasa, hakim memerintahkan agar hukuman minima 30 tahun penjara dikenakan ke atasnya - di atas hukuman penjara 20 tahun yang telah berjaya dijatuhkan dalam perbicaraan lebih awal pada tahun 2018.

Kes yang berjaya dibicarakan setakat artikel ini ditulis, hanya melibatkan 48 orang lelaki pelbagai usia, melibatkan 136 tuduhan rogol, 8 tuduhan cubaan merogol, 14 tuduhan serangan seksual dan 1 tuduhan serangan penetrasi seksual.

Daripada video yang berjaya ditemui, pihak polis menganggarkan terdapat lebih 70 orang lagi mangsa yang gagal dikenali masih lagi besar kemungkinan tidak menyedari mereka telah pun dirogol, beberapa kali.

Jadi sekiranya ada antara anda pernah melawat Manchester, hadir ke kawasan yang disebutkan dan disapa seorang lelaki Indonesia yang lembut perwatakannya kemudian diajak ke rumahnya, cuba ingat kembali adakah wajah yang kami paparkan dalam artikel ini - serupa dengan individu yang anda kenali? Jika ya - mungkin itu tanda anda pun, pernah dinodai.

Reynhard Sinaga jailed for life for raping dozens of men in Manchester


Tips Petua Meredakan Demam Panas Kanak-Kanak Dan Dewasa

Semua orang mesti pernah mengalami demam. Ia sebenarnya bukanlah satu penyakit tetapi keadaan di mana berlakunya ketidakseimbangan suhu dalam tubuh badan. Ia juga merupakan isyarat awal masalah kesihatan lain dengan ciri-ciri peningkatan suhu melebihi julat biasa (36.5-37.5 °C).

Sebenarnya, terdapat pelbagai cara untuk meredakan demam biasa di peringkat awal. Sebahagian orang lebih gemar berikhtiar sendiri menggunakan kaedah tradisional dan saintifik sebelum memakan ubat atau berjumpa doktor.

Kali ini, iluminasi ingin berkongsikan bersama anda beberapa tips, petua, teknik mahupun cara saintifik dan tradisional untuk meredakan demam bagi orang dewasa mahupun kanak-kanak.

Ia merupakan cara paling mudah tetapi ramai yang tidak mengendahkannya. Meminum air yang mencukupi mampu menambah kehilangan bendalir dalam badan dan membuatkan tubuh kekal hidrat. Ia juga memudahkan proses membuang air kecil yang turut membawa keluar haba dari dalam badan.

Kaedah ini antara paling popular digunakan. Basahkan kain dengan air sejuk dan lapkan pada bahagian tubuh terutamanya bahagian ketiak dan dada. Setelah itu, perahkan kain dan diletakkan di bahagian dahi dan belakang leher. Kaedah ini dapat meredakan suhu panas badan.

Kebanyakan orang suka berselimut seluruh badan ketika demam kerana kesejukan. Ini sebenarnya cara yang salah kerana ia akan meningkatkan lagi suhu badan. Sebaiknya gunakan pakaian yang tipis dan longgar agar peluh lebih cepat menyejat.

Public Health Malaysia pernah berkongsikan khasiat air garam bagi meredakan demam. Sel tubuh akan menggunakan klorida dari garam untuk menghasilkan hypoclorus acid iaitu cecair peluntur yang berfungsi sebagai pemusnah virus.

Bagi masalah selesema, titiskan air garam di hidung. Selain membunuh virus, ia juga mampu mencairkan mukus pekat yang menyekat saluran pernafasan. Bagi sakit tekak dan batuk pula, berkumur dengan air garam mampu meredakan gejala dan merawat jangkitan.

Memakan atau meminum air dari buah-buahan segar seperti lemon, limau, belimbing, strawberi, timun, epal dan lain-lain mampu meredakan demam. Ini kerana buah-buahan mempunyai pelbagai jenis kelebihan seperti kalsium, magnesium, zat besi, asid folik, sodium, potasium dan pelbagai jenis vitamin.

Meminum teh herba tertentu boleh membantu untuk membuka pori kulit anda dan menggalakkan tubuh untuk berpeluh. Selain itu, terdapat juga teh herba yang boleh merangsang tubuh untuk mengeluarkan peluh.

Air kelapa muda dikatakan mempunyai kandungan elektrolit tinggi yang berkesan untuk meredakan panas dalam badan. Selain itu, air kelapa juga dapat mengatasi dehidrasi dan membuatkan tubuh berasa lebih segar.

Biasanya kulit tumbuhan lidah buaya atau aloe vera ini akan dibuang dan lendiran di dalamnya akan dilumurkan di seluruh badan. Lendiran yang menyejukkan ini dipercayai boleh meredakan suhu badan yang tinggi.

Ramaskan asam jawa dengan semangkuk air, sapukan air tersebut ke ubun-ubun dan seluruh bahagian badan lain sebelum tidur.

Sebahagian orang suka memakan makanan pedas ketika demam. Ini kerana makanan pedas dapat membuatkan kita berpeluh dengan mudah dan mampu melancarkan semula peredaran darah.

Cara meredakan demam kanak-kanak terutamanya bayi secara saintifik sebenarnya tidak jauh berbeza dengan orang dewasa. Beri minuman yang secukupnya dan sapukan badan mereka dengan kain basah.

Elakkan dari memakai pakaian tebal atau berselimut. Bagi bayi pula, cukup hanya sekadar memakai lampin agar suhu panas dapat dikeluarkan dengan mudah. Beberapa cara tambahan lain adalah seperti berikut:

Penggunaan pelekat jel seperti Koolfever pada kanak-kanak adalah salah satu cara termudah meredakan suhu badan. Kanak-kanak biasanya tidak begitu menyukai kain basah yang diletakkan pada badan mereka.

Campurkan ubat demam berbentuk cecair seperti paracetamol ke dalam minuman atau botol air anak anda. Pastikan anda menyukat dos yang betul mengikut kesesuaian umur.

Jangan biarkan anak anda yang demam dalam keadaan perut kosong. Walaupun mereka tidak mempunyai selera, pilihan makanan seperti sup dan bubur adalah lebih mudah dimakan.

Sentiasa memantau suhu anak anda yang mengalami demam. Gunakan jangkasuhu (termometer) bagi mengetahui bacaan pada anak dari masa ke semasa. Jangan biarkan anak anda tidur bersendirian agar dapat bertindak cepat sekiranya suhu badan mereka naik tinggi melebihi 39°C. Ini kerana mereka cenderung untuk terkena sawan jika suhu terlalu tinggi.

Beberapa kaedah tradisional untuk meredakan demam orang dewasa juga boleh dipraktikkan ke atas kanak-kanak seperti minum air kelapa dan menyapu isi lidah buaya (aloe vera) pada badan.

Selain itu, beberapa kaedah lain untuk meredakan demam kanak-kanak secara tradisional adalah seperti berikut:

Lendiran yang ada pada kelopak bunga kebangsaan ini dikatakan mampu untuk mengurangkan demam pada kanak-kanak. Tumbuk dan gumpalkan daun bunga raya sebelum dilumurkan di bahagian kepala dan dada.

Bakar sedikit bawang putih bersama kulitnya. Kemudian ketuk sedikit sepaya bawang merekah dan campurkan dengan minyak bayi. Sapukan minyak itu di bahagian dada, tapak kaki, betis dan pangkal hidung.

Biasanya, kanak-kanak pasti menolak jika diminta makan halia mentah atau masakan berasaskan halia yang banyak. Anda boleh masukkan hirisan kecil halia ke dalam botol susu atau minuman mereka.

Kupas telur rebus dengan cermat agar telur tidak pecah. Kemudian balutkan telur dengan kain atau tuala bersih. Golekkan telur di kawasan badan anak yang panas secara perlahan-lahan bagi mengelakkan telur pecah.

Apabila telur sudah suam, keluarkan ia dari balutan kain dan sambung menggolek sehingga telur menjadi sejuk. Biasanya proses menggolek ini memakan masa sekitar 15 hingga 20 minit.

Apabila selesai, biarkan telur selama 10-15 minit. Apabila anda memotong telur itu, anda akan dapati kuning telur itu kelihatan menggerutu. Sekiranya suhu belum reda, anda boleh mengulangi proses ini sebanyak tiga kali sehari.

Biasanya, kaedah-kaedah yang dinyatakan di atas dapat merawat demam dan meredakan suhu badan. Namun, anda disarankan untuk berjumpa doktor jika mengalami gejala-gejala seperti berikut:


3 Spesis Haiwan Yang Mana Jantan Melahirkan Anak

Bagi manusia, wanita memegang sebahagian besar daripada tanggungjawab apabila melibatkan hal-hal penjagaan anak.

Ini termasuklah kehamilan, melahirkan anak dan menjaga anak sehingga mereka cukup matang untuk menjelajah dunia dengan sendirinya.

Dan hal ini juga tertakluk kepada hampir semua spesis haiwan di atas muka Bumi ini.

Namun bagi spesis haiwan laut dari keluarga Syngnathidae, yang terdiri daripada kuda laut, naga laut dan juga pipefish, hal sebaliknya berlaku.

Bagi ketiga-tiga haiwan mistik ini, pihak jantak adalah jantina yang bertanggungjawab menghamilkan dan melahirkan cahaya mata.

Bagi kuda laut, spesis jantan mempunyai poket di bahagian hadapan badannya yang dikenali sebagai kantung telur.

Proses ini berlaku apabila kuda laut betina memasukkan telur ke dalam kantung tersebut dan telur tersebut akan disenyawakan oleh kuda laut jantan serta menjaga sehingga menetas.

Penetasan berlaku di antara dua dan empat minggu selepas persenyawaan dengan cara yang luar biasa seperti yang ditunjukkan dalam video di bawah.

Dalam satu-satu masa, sekitar 50 hingga 1,000 ekor bayi kuda laut akan menetas, dan kontraksi yang dialami oleh kuda laut jantan boleh berlangsung sehingga 12 jam.

Sebaik sahaja menetas, bayi-bayi kuda laut ini akan hanyut dengan plankton di lautan sekitar dua hingga 3 minggu, menjadikannya sangat terdedah kepada pemangsa.

Daripada 1,000 bayi yang mentas, hanya kira-kira seekor sahaja kuda laut yang akan bertahan sehingga dewasa.

Sepupu kepada kuda laut ini mempunyai mulut yang sama dan tubuh yang kurus, tetapi kelihatan lebih panjang daripada kuda laut.

Sama seperti kuda laut, pipefish jantina memasukkan telur-telur ke dalam kantung telur jantan, yang mana terletak di bahagian perut dan berhampiran dengan kepala.

Di situ, telur-telur disenyawakan dan dibawa bersama sehinggalah zuriat menetas beberapa minggu kemudian. Pipefish jantan boleh membawa di antara 5 dan 40 zuriat dalam kantungnya.

Dari segi penjagaan telur, pipefish menggunakan cara yang sedikit berbeza.

Satu kualiti menarik yang dimiliki oleh pipefish adalah keupayaannya untuk menggunakan sumber yang ada dengan cara yang berbeza-beza terhadap telur-telur dalam kantungnya.

Pipefish jantan sangat terkenal dengan sifat tidak mahu menjaga telur yang datang daripada ibu yang mana tidak disukainya.

Ia akan menggunakan lebih banyak sumber-sumber seperti makanan dan sebagainya, ke atas telur daripada pipefish betina yang lebih besar dan menarik.

Malah, pipefish jantan juga tidak akan bersusah-payah untuk memastikan semua yang menetas bertahan hidup, jika zuriat tersebut sihat.

Haiwan ketiga daripada spesis ini yang mana haiwan jantan melahirkan anak adalah naga laut.

Seperti kuda laut dan pipefish, naga laut betina adalah pihak yang melakukan proses penyuburan ke atas naga laut jantan.

Sebaliknya, naga jantan mengedutkan ekornya yang mana membawa cawan-cawan kecil, membolehkan naga laut betina mendeposit beberapa ratus telur di dalamnya.

Telur-telur tersebut tinggal di dalamnya sekitar empat hingga enam minggu, sehingga ia menetas dan proses penetasan ini boleh mengambil masa beberapa hari.

Dan disebabkan oleh naga laut tidak mempunyai kantung telur, maka keturunan haiwan ini tidak dihasilkan di dalam badan.

Ini membuatkan para penyelidik berdebat sama ada ini boleh dianggap sebagai hamil.

Namun, haiwan laut ini masih menyediakan oksigen dan keselamatan kepada telurnya, yang mana membantu untuk bertahan sehingga menetas.


Saintis Yang Menyunting Genetik Bayi Supaya Anti-HIV Dijatuhkan Hukuman Penjara

Seorang saintis China, He Jiankui, yang menggegarkan dunia pada tahun 2018 apabila beliau mendakwa bertanggungjawab ke atas kelahiran dua bayi pertama yang disunting secara genetik telah dijatuhkan hukuman tiga tahun penjara.

Pihak mahkamah juga menjatuhkan hukuman kepada dua rakan sekerja Jiankui juga dengan hukuman penjara, menyimpulkan bahawa ketiga-tiga mereka melanggar peraturan Cina, mengamalkan ubat tanpa lesen, dan melampaui garis etika dengan menggunakan teknologi penyuntingan gen Crispr terhadap embrio untuk menjadikannya tahan terhadap HIV.

Selain daripada hukuman penjra, Jiankui juga dikenakan denda sebanyak RM1.76 juta.

Pemfailan mahkamah menunjukkan bahawa bayi ketiga yang telah disunting secara genetik telah dilahirkan, sebagai tambahan kepada dua anak kembar yang pertama, yang diberi nama Lulu dan Nana.

Hasil kerja Jiankui adalah yang pertama yang menggunakan teknologi Crispr untuk memanipulasi gen yang berkaitan dengan HIV dalam embrio.

Ia menimbulkan kemarahan besar dari komuniti saintifik di China dan di seluruh dunia, dengan para saintis mendakwa kerjanya itu sebagai tidak beretika dan berbahaya.

Crispr adalah satu kaedah yang mudah untuk mengubah DNA yang mendapat perhatian sekitar tahun 2012.

Pada tahun 2015, teknologi penyuntingan gen Crispr-Cas9 meraih Anugerah Terbaik Tahunan dari majalah Science, mengalahkan perkembangan seperti "Pluto flyby".

Sejak pengenalannya, teknologi ini telah digunakan dalam rawatan eksperimen yang kini telah memasuki ujian terhadap manusia, serta digunakan dalam sains makmal setiap hari.

Pada tahun 2019, ujian ke atas manusia dijalankan di Amerika Syarikat, Kanada, dan Eropah untuk melihat bagaimana teknologi penyuntingan gen berfungsi dalam gangguan darah seperti anemia sel sabit dan beta talasemia.

Ujian peringkat awal mendapati keputusan positif dalam kedua-dua pesakit yang dirawat setakat ini, menurut syarikat bioteknologi Vertex Pharmaceuticals dan Crispr Therapeutics.

Perbualan tentang potensi Crispr berubah dengan secara tiba-tiba pada 2018 apabila Jiankui mendakwa bahawa dua bayi pertama yang disunting secara genetik telah dilahirkan.

Saintis China itu memberitahu The Associated Press bahawa dengan menggunakan alat penyuntingan gen, beliau menyahaktifkan CCR5, sejenis gen yang membentuk laluan bagi HIV untuk masuk ke dalam sel.

Jiankui berkata beliau telah mengubah embrio untuk tujuh pasangan, dengan satu kehamilan berjaya berlaku.

Tidak lama selepas Jiankui mengumumkan kelahiran dua bayi pertama, China menghentikan kerja-kerja dan menyiasat saintis itu.

Penyuntingan embrio manusia menimbulkan banyak persoalan etika yang menyebabkan kemarahan dari masyarakat saintifik.

Perubahan kepada embrio mempunyai kesan meluas semasa perkembangan tubuh badan, dan ia juga boleh diwarisi.

Percubaan manusia menggunakan Crispr adalah dalam mencari cara mengubah gen tertentu pada orang dewasa, yang tidak berpotensi untuk diwarisi kepada generasi seterusnya.

Tidak lama selepas kelahiran tersebut diumumkan, 120 saintis China menyeru supaya undang-undang penyuntingan gen dilakukan.

Malah, para saintis yang dikreditkan dengan penemuan Crispr juga tidak bersetuju terhadap penggunaanny oleh Jiankui.

Di sebalik pengubahan gen untuk perlindungan terhadap HIV yang dapat menimbulkan masalah terhadap bayi tersebut di kemudian hari, masyarakat saintifik telah lama memperhatikan apakah pengubahsuaian genetik dapat menyebabkan "bayi rekaan" ini dimanipulasi untuk memiliki ciri-ciri tertentu seperti warna rambut pilihan atau kecerdasan yang lebih tinggi.


Amerika Syarikat vs Iran - Bagaimana Jika Dua Negara Ini Berperang?

Jika Amerika Syarikat dan Iran terlibat dalam peperangan antara satu sama lain, ia berpotensi untuk menjadi antara salah satu konflik paling buruk dalam sejarah.

Pembunuhan Mejar Jeneral Qassem Soleimani pada 3 Januari 2020, yang mengetuai operasi rahsia dan kecerdasan Iran serta merupakan salah seorang pemimpin paling senior di negara itu, membawa Washington dan Tehran lebih hampir untuk berperang.

Menurut para pakar, Iran mempunyai insentif untuk membalas, menggunakan proksinya untuk mensasarkan kepentingan komersail AS di Timur Tengah, sekutu Amerika, atau bahkan tentera serta diplomat Amerika yang yang ada di pangkalan dan kedutaan negara.

Ini adalah sebahagian daripada sebab mengapa kumpulan Eurasia, sebuah firma perundingan antarabangsa terkemuka, kini meletakkan peluang "konfrontasi ketenteraan" kedua-dua negara ini pada tahap 40%.

Tetapi benih-benih konflik bukanlah bermula dengan serangan udara yang membunuh Qassem Soleimani sahaja.

Washington dan Tehran terus berada dalam kebuntuan selama sebulan yang dilihatkan terus memburuk.

Amerika Syarikat mengenakan sekatan terhadap ekonomi Iran atas sokongannya terhadap keganasan dan program peluru berpandunya yang semakin meningkat, antara lain selepas menarik diri dari perjanjian nuklear 2015, pada tahun lalu.

Iran melawan dengan melanggar sebahagian daripada perjanjian nuklear, mengebom kapal tangki minyak, dan menembak pesawat tentera Amerika.

Militan Kataib Hezbollah yang disokong Iran membunuh seorang kontraktor Amerika sementara mencederakan yang lain dalam serangan roket, membuatkan pentadbiran Trump memerintahkan serangan balas terhadap lima sasaran di Iraq dan Syria yang membunuh 25 pejuang militia.

Sebagai protes, Kataib Hezbollah menganjurkan perhimpunan di luar kedutaan Amerika Syarikat di Baghdad di mana beberapa orang masuk ke dalam kompleks itu dan membakar sebahagian bangunan tersebut.

Ini membawa kepada Setiausaha Pertahanan AS, Mark Esper, memberitahu pemberita pada hari 2 Januari 2020 bahawa, "Jika kami dapat tahu tentang serangan, kami akan mengambil langkah awal untuk melindungi tentera Amerika dan melindungi rakyat Amerika. Permainan ini telah berubah."

Beberapa jam selepas kenyataan ini dibuat, AS membunuh Qassem Soleimani, menggariskan bahawa perubahan sememangnya berlaku.

Yang paling penting, para pakar mendapati bahawa kedua-dua negara tidak mahukan konflik besar-besaran, dengan Presiden Trump berkata beliau mahukan "kedamaian" apabila melibatkan Iran.

(Serangan udara oleh Amerika Syarikat yang membunuh orang kuat Iran, Qassem Soleimani)

Tetapi, kemungkinan tercetusnya perang tidak boleh disangkal, terutamanya kini kepimpinan Iran bersumpah untuk membalas dendam atas kematian Qassem Soleimani.

Ini bermakna bahawa hubungan AS-Iran kini berada di hujung tanduk dan perang boleh berlaku bila-bila masa sahaja.

Sekatan yang dikenakan oleh AS telah memusnahkan ekonomi Iran, dan Tehran sangat mahukan ianya ditarik balik.

Tetapi disebabkan tiada pilihan, para pemimpin Iran boleh memilih taktik yang lebih ganas untuk mencapai matlamat mereka, terutamanya selepas kematian Soleimani.

Tentera Iran boleh mengebom kapal tangki minyak Amerika yang melalui Selat Hormuz, sebuah laluan penting bagi perdagangan tenaga global yang agresif dipatrol oleh pasukan Tehran, menyebabkan kehilangan nyawa atau bencana tumpahan minyak.

Penggodam Iran yang mahir juga boleh melancarkan serangan siber besar-besaran ke atas sekutu serantau seperti Arab Saudi atau Emiriah Arab Bersatu.

Israel boleh membunuh saintis nuklear Iran, yang membuatkan Iran menyerang kembali dan menarik Amerika Syarikat ke dalam perbalahan itu, terutama jika Tehran bertindak balas dengan tegas.

(Pengeboman berek tentera AS di Beirut oleh Iran pada tahun 1983)

Atau proksi berkait dengan Iran boleh mensasarkan dan membunuh tentera serta diplomat Amerika di Iraq. Pilihan terakhir ini dilihatkan yang paling berkemungkinan, menurut pakar.

Lagipun, Iran pernah mengebom berek Marin AS di Lubnan pada tahun 1983 dan membunuh lebih daripada 600 tentera AS semasa Perang Iraq.

Dan jika ini berlaku, adalah mustahil untuk pentadbiran Trump tidak bertindak balas.

Sekiranya Tehran memusnahkan kapal tangki minyak, membunuh orang dan menyebabkan tumpahan minyak, AS mungkin akan memusnahkan beberapa kapal Iran.

Jika Iran mengeluarkan arahan menembak satu lagi pesawat udara tentera Amerika Syarikat, AS mungkin menyerang beberapa pertahanan udara Iran.

Dan jika militan yang menyokong Iran membunuh orang Amerika di Iraq, maka tentera AS yang ditempatkan di sana boleh membalas, membunuh pejuang militia dan mensasarkan pangkalan operasi mereka sebagai balasan.

Amerika Syarikat juga boleh mengebom pusat latihan tertentu di dalam Iran atau membunuh pegawai tinggi.

Jika ini berlaku, kedua-dua pihak perlu berkomunikasi antara satu sama lain dan mencari cara bagaimana untuk tidak melampaui garis merah.

Masalahnya ialah tidak ada saluran terus antara kedua-dua negara dan mereka tidak mempercayai satu sama lain. Oleh itu, situasi boleh hilang kawalan bila-bila masa.

Strategi AS kemungkinan besar akan melibatkan kekuatan udara dan laut yang besar untuk menewaskan Iran.

Tentera AS akan mengebom kapal Iran, melancarkan pesawat perang, tapak peluru berpandu, kemudahan nuklear, dan tempat latihan, serta melancarkan serangan siber ke atas kebanyakan infrastruktur ketenteraan Iran.

Matlamatnya adalah untuk menurunkan daya konvensional Iran dalam beberapa hari dan minggu pertama, menjadikannya lebih sukar untuk Teheran untuk menentang kekuatan Amerika.

Menurut pakar, rancangan itu adalah munasabah sebagai seranga pembukaan yang mengejut, tetapi ia tidak akan membuatkan AS terus memenangi peperangan ini.

Ini kerana serangan udara AS pastinya akan membunuh beribu-ribu orang Iran termasuklah orang awam.

Dan perkara ini sekaligus boleh merangsang masyarakat Iran menentang Amerika Syarikat dan berdiri teguh di belakang rejim itu, walaupun Iran sendiri telah melayan rakyatnya dengan teruk dalam beberapa dekad berkuasa.

Terdapat satu lagi risiko, iaitu satu permainan perang pada tahun 2002 menunjukkan bahawa Iran boleh menenggelamkan kapal dan membunuh anak kapal Amerika, walaupun tentera laut AS lebih kuat.

Jika Iran berjaya melakukan ini, ia boleh memberikan imej yang kukuh yang boleh bertindak sebagai propaganda rampasan kuasa bagi rakyat Iran.

Dan jika Trump pula melakukan perkara yang sama iaitu dengan memusnahkan kapal perang Iran, AStidak akan boleh menyemarakkan semangat rakyatnya.

Trump telah memberikan isyarat bahawa beliau tidak mahu menghantar tentera darat ke Iran atau menghabiskan masa yang lama menentang negara itu.

Ini seiring dengan kecenderungan beliau untuk menjauhkan AS daripada perang asing, terutamanya di Timur Tengah.

Tetapi dengan pembantunya yang agresif, seperti Setiausaha Negara Mike Pompeo, terdapat kemungkinan AS dapat meyakinkan Trump untuk tidak kelihatan lemah dan berperang habis-habisan.

Menurut pakar, pilihan yang dimiliki oleh presiden AS pada masa itu akan menjadi sangat bermasalah. Yang paling berisiko setakat ini adalah menceroboh dan menyerang Iran.

Iran mempunyai hampir 3 kali ganda jumlah penduduk yang dimiliki Iraq pada tahun 2003 ketika perang bermula, dan 3.5 kali ganda lebih besar.

Malah, ia adalah negara ke-17 terbesar di dunia, dengan wilayah yang lebih besar daripada gabungan Perancis, Jerman, Belanda, Belgium, Sepanyol, dan Portugal.

Geografi Iran juga berbahaya di mana ia mempunyai gunung kecil di sepanjang sempadannya.

Memasuki dari bahagian Afghanistan di timur bermakna mereka terpaksa melintasi dua padang pasir. Cuba untuk masuk dari barat juga adalah sukar walaupun dengan Turki (sekutu NATO) sebagai negara sempadan.

Lagipun, Turki tidak akan membiarkan AS menggunakan Turki untuk menyerang Iraq.

AS boleh cuba memasuki Iran seperti yang dilakukan Saddam Hussein semasa perang Iran-Iraq, berhampiran dengan anak sungai yang berbatasan dengan barat daya Iran.

Tetapi kawasan itu berpaya dan agak mudah untuk dilindungi Iran.

Oleh itu, harapan terbaik untuk pentadbiran Trump adalah konflik ini berakhir secepat mungkin selepas serangan pembukaan mereka bermula.

Jika tidak, dan jika Iran menentang, semuanya akan menjadi bertambah buruk bagi AS dan seluruh dunia.

Leftenan Jeneral Marin AS iaitu Vincent Stewart yang sudah bersara meninggalkan jawatannya sebagai orang kedua tertinggi di  US Cyber Command pada tahun 2019 dan di penghujung kerjayanya, beliau menghabiskan masa di barisan depan perisikan tentera dan komuniti keselamatan siber.

Oleh itu, beliau adalah individu yang mempunyai maklumat terkini tentang bagaimana cara yang mungkin bagi Iran untuk menentang AS.

Menurutnya, strategi Iran mungkin dengan mengelakkan operasi konvesional secara langsung seboleh yang mungkin.

Iran akan cuba menyebabkan kerosakan pada skala global, menyerang kepentingan AS melalui operasi siber dan sasaran keganasan dengan niat untuk memperluaskan konflik, sambil menggalakkan komuniti antarabangsa untuk menghalang tindakan Amerika.

Dalam erti kata lain, Tehran tidak dapat menandingi kekuatan senjata Washington.

Tetapi ia boleh menyebarkan huru-hara di Timur Tengah dan di seluruh dunia, dengan harapan bahawa masyarakat AS yang tidak tahan dengan peperangan serta masyarakat antarabangsa yang marah membuatkan Amerika menarik diri.

Ini mungkin kelihatan seperti sesuatu yang sukar tetapi para pakar percaya Iran mempunyai kebolehan ini dan akan melakukannya untuk mencapai apa yang dimahukan.

Rangkaian proksi dan unit elit Iran yang luas seperti Pasukan Pengawal Revolusi Iran boleh diperintahkan untuk membunuh tentera, diplomat dan rakyat AS di seluruh rantau itu.

Tentera AS di Syria agak lemah dan kekurangan sokongan, membuatkan mereka menjadi sasaran mudah.

AS juga mempunyai beribu-ribu orang awam, tentera dan kontraktor di Iraq, yang mana kebanyakannya bekerja di kawasan di mana militan Iran beroperasi.

Sekutu AS juga boleh menjadi sasaran utama. Hezbollah, kumpulan tentera yang disokong Iran di Lubnan, mungkin menyerang Israel dengan roket dan memulakan perjuangan kejamnya sendiri.

Bukan itu sahaja, Iran juga boleh menggalakkan organisasi pengganas atau proksi lain untuk menyerang di Arab Saudi, Emiriah Arab Bersatu, dan negara-negara Teluk yang lain.

Tahun lepas, ia merancang dan melaksanakan serangan drone ke atas dua kemudahan minyak utama Arab Saudi utama yang menjejaskan pasaran dunia.

Sokongan Iran terhadap pemberontak Houthis di Yaman akan semakin meningkat, menawarkan lebih banyak senjata dan dana untuk menyerang lapangan terbang, pangkalan tentera dan loji tenaga Arab Saudi.

Sementara itu, negara-negara seperti Rusia dan China yang mana kedua-duanya sangat rapat dengan Iran, akan cuba menghalang pertempuran dan pada masa yang sama, memanfaatkan saat ini.

China sangat bergantung terhadap eksportnya yang melintasi Selat Hormuz, jadi ia mungkin akan menenangkan Iran supaya Tehran tidak menutup jalan air tersebut.

Rusia mungkin akan menuntut pengekangan, tetapi menggunakan peluang itu untuk memperkuat hubungannya dengan Iran.

Para pakar juga menyatakan bahawa Iran kemungkinan besar memiliki "ejen senyap" di Eropah dan Amerika Latin, di mana mereka ini boleh muncul apabila diperlukan dengan cara yang dramatik dan ganas.

Sebagai contoh pada tahun 1994, pengganas yang dikaitkan dengan Iran mengebom hab masyarakat Yahudi di Buenos Aires, ibu negara Argentina, yang membunuh 85 orang dan mencederakan kira-kira 300 yang lain.

Tragedi ini kekal sebagai serangan pengganas terbesar dalam sejarah Amerika Latin, dan kemungkinan akan berlaku yang lebih besar.

Pada tahun 2018, Argentina menahan dua lelaki yang disyaki mempunyai hubungan dengan Hezbollah.

Sementara itu, Iran adalah ancaman besar kepada AS dalam dunia maya. Bermula pada tahun 2011, Iran menyerang lebih daripada 40 bank Amerika, termasuk JPMorgan Chase dan Bank of America.

Serangan itu membuatkan bank menghadapi masalah untuk melayan pelanggan dan pelanggannya menghadapi masalah menggunakan perkhidmatan bank.

Pada tahun 2012, Iran melancarkan malware ke rangkaian Saudi Aramco, sebuah syarikat minyak utama, yang memadamkan dokumen, e-mel, dan fail lain dalam komputer syarikat sekitar 75%, lalu menggantikannya dengan imej bendera Amerika yang terbakar.

Dan dijangkakan para penggodam Iran akan mencetuskan huru-hara yang lebih dahsyat di tengah-tengah peperangan.

Jika kesemua faktor ini diambil kira, peperangan antara Amerika Syarikat dan Iran akan menjadi satu pertarungan yang sangat kejam dan jahat.

Anda rasa, siapa yang akan menang? Dan apakah yang akan terjadi kepada dunia selepas itu?


Siapa Sebenarnya Qassem Soleimani Yang Dibunuh Oleh Pentadbiran Donald Trump?

Mejar Jeneral Qassem Soleimani, ketua Pasukan Quds Pengawal Revolusi Islam (IRGC) telah dibunuh pada 3 Januari 2020 bersama-sama beberapa yang lain berikutan serangan udara oleh Amerika Syarikat yang diarahkan oleh Presiden Donald Trump di lapangan terbang antarabangsa Baghdad, Iraq.

Di Iran, beliau dianggap sebagai wira dengan kualiti-kualiti seperti berani, berkarisma dan dikasihi oleh tentera.

Malah, pemimpin tertinggi Iran, Ayatollah Ali Khamenei, pernah memanggil Soleimani sebagai "revolusi syahid hidup".

Akan tetapi, Amerika Syarikat melihat jeneral Iran ini sebagai seorang pembunuh yang kejam.

Pasukan yang dipimpin Soleimani iaitu Pasukan Pengawal Revolusi Quds adalah sebuah unit elit yang mengendalikan operasi luar negara Iran, tetapi dianggap sebagai salah satu organisasi pengganas asing oleh AS.

Pentagon berkata bahawa Soleimani dan tenteranya "bertanggungjawab ke atas kematian ratusan anggota perkhidmatan Amerika dan gabungan serta mencederakan ribuan yang lain".

Dikenali sebagai "komander bayangan" Iran, Soleimani menjadi ketua Pasukan Quds pada tahun 1998 dan berprofil yang rendah selama bertahun-tahun.

Dalam masa yang sama, beliau memperkuat hubungan Iran dengan Hizbullah di Lebanon, kumpulan al-Assad Syria dan kumpulan militan Syiah di Iraq.

Beliau mendapat perhatian pada tahun-tahun kebelakangan ini, apabila muncul bersama Pemimpin Tertinggi Iran Ayatollah Ali Khamenei dan pemimpin-pemimpin Syiah yang lain.

Di bawah kepimpinan Soleimani, Pasukan Quds meluaskan keupayaannya lantas menjadi pengaruh penting dalam bidang perisikan, kewangan, dan politik di luar sempadan Iran.

Menurut Leftenan Jeneral Mark Hertling, penganalisis keselamatan, perisikan dan keganasan Amerika Syarikat, Soleimani berada di medan perang seluruh hidupnya.

Soleimani berasal dari latar belakang yang biasa, dilahirkan dalam keluarga miskin di wilayah Kerman di tenggara Iran.

Dia mula bekerja ketika berusia 13 tahun untuk membantu kehidupan keluarganya, menghabiskan masa lapangnya dengan mengangkat berat dan menghadiri ceramah Ayatollah.

Sebagai seorang pemuda semasa revolusi Iran pada tahun 1979, Soleimani memulakan pendakian jawatan ketenteraan melalui tentera Iran, dilaporkan hanya menjalani enam minggu latihan taktikal sebelum melihat pertempuran buat kali pertama di wilayah Azerbaijan.

Soleimani muncul ketika perang Iran-Iraq sebagai wira kebangsaan untuk misi yang diketuai beliau di seluruh sempadan Iraq.

Berikutan penubuhan semula kerajaan di Iraq pada tahun 2005, pengaruh Soleimani diperluaskan ke dalam politik Iraq di bawah pimpinan mantan Perdana Menteri Ibrahim al-Jaafari dan Nouri al-Malik

Ketika itu, Pertubuhan Badr, sebuah parti politik Syiah dan pasukan paramilitari yang digambarkan sebagai "proksi tertua Iran di Iraq", menjadi cabang negara selepas kementerian dalam dan pengangkutan berada di bawah kawalan sayap politik kumpulan bersenjata.

Berikutan tercetusnya perang saudara di Syria pada tahun 2011, Soleimani mengarahkan beberapa militia Iraq ke Syria untuk mempertahankan kerajaan Assad.

Semasa Iraq menentang ISIL, Hashd al-Shaabi (Pasukan Penggerak Popular) yang merupakan unit paramilitari Syiah yang disokong Iran dan sebahagiannya jatuh di bawah kawalan Soleimani, telah bertempur di samping tentera Iraq untuk mengalahkan kumpulan bersenjata.

Mohammad Marandi, ketua Pengajian Amerika di Universiti Teheran, berkata peranan Soleimani dalam membantu mengalahkan ISIL menjadikannya "wira negara" dan "syahid" di kalangan rakyat Iran serta negara-negara Timur Tengah yang lain.

Semasa perang menentang ISIS, Soleimani juga sering dilaporkan berada di medan perang di Iraq, di mana beliau keluar dan masuk negara itu untuk membantu pasukan Syiah melancarkan menyerang militan ekstremis.

Khabar angin tentang kematian Soleimani telah berlaku beberapa kali, termasuk dalam nahas pesawat 2006 yang membunuh pegawai tentera lain di barat laut Iran dan berikutan pengeboman di Damaskus pada tahun 2012 yang membunuh pembantu utama Presiden Syria.

Pada November 2015, khabar angin tersebar bahawa Soleimani telah dibunuh atau cedera parah ketika mereka berperang di sekitar Aleppo, Syria.

Paling terbaru iaitu pada Oktober 2019, Tehran berkata ia telah menggagalkan plot oleh agensi Israel dan Arab untuk membunuh Soleimani.

Menteri Luar Israel, Israel Katz berkata pada Ogos 2019, bahawa negaranya cuba untuk membunuh Soleimani.


Bagaimana Komputer Bersaiz Sebuah Bilik Boleh Menjadi Sekecil Kuku Pada Hari Ini

Komputer merupakan peranti elektronik yang tidak asing lagi dalam masyarakat moden dan memainkan peranan yang sangat penting dari segi pembangunan manusia.

Teknologi pada abad ini begitu maju dalam masa yang sangat singkat berbanding sebelumnya, hasil daripada keupayaan komputer untuk menyimpan dan memproses data berdasarkan arahan yang diberi.

Lihatlah di sekeliling anda. Teknologi komputer membantu menghidupkan telefon pintar, lampu isyarat di jalanan, lif dalam bangunan, kamera litar tertutup dan banyak lagi. Jelaslah, ia boleh ditemui di mana-mana sahaja.

Dahulu, teknologi komputer tidaklah seperti sekarang. Komputer lama bersaiz sangat besar, ada kalanya sebesar sebuah bilik. Walaupun besar, ia tidak boleh mencapai kuasa pemprosesan berbanding telefon pintar yang kecil dan boleh dimuatkan dalam saku.

Komputer lama juga memerlukan masa berjam-jam untuk menghasilkan sesuatu yang telefon pintar mampu lakukan dalam beberapa saat. Walaupun kita memerlukan masa berdekad-dekad lamanya untuk mencapai apa yang ada pada hari ini, ia sangat berbaloi.

Menyingkap semula perjalanan dunia pengkomputeran dari awal boleh membantu kita memahami dengan lebih baik bagaimana teknologi yang kita gunakan sekarang terhasil.

Pada peringkat paling asas, tujuan pembinaan komputer adalah untuk mengambil input luaran yang disediakan oleh manusia. Bagi kes sekarang, ia mengambil input luaran daripada perisian lain dan memprosesnya untuk menghasilkan output yang berguna.

Komputer sebenarnya telah wujud dalam bentuk paling asas sebelum adanya elektrik lagi. Komputer yang dimaksudkan adalah peranti komunikasi satu sama satu yang menggunakan jari untuk melakukan aritmetik dan pengiraan mudah seperti abacus. Peranti-peranti ini kemudiannya dikembangkan lagi untuk melakukan pengiraan yang lebih cepat dan kompleks.

Lonjakan kemajuan yang besar telah dilakukan oleh Joseph-Marie Jacquard pada tahun 1804 apabila dia telah membangunkan sebuah sistem di mana kad tebuk (punch card) digunakan sebagai input untuk mesin tenun.

Kad tebuk ini boleh digantikan dengan suapan dalam input baru, sambil membenarkan mesin utama beroperasi seperti biasa. Walau bagaimanapun, pada tahun 1833 barulah Charles Babbage yang dianggap sebagai "Bapa Komputer" mencipta komputer pelbagai guna yang pertama.

Komputer pertama itu menyaksikan penggunaan revolusioner enjin analisis yang menggunakan kad tebuk sebagai input dan pencetak sebagai output.

Selepas tersebarnya penggunaan elektrik yang meluas, transmit elektromekanik digunakan sebagai suis untuk berinteraksi dengan komputer. Bagi komputer analog, kuantiti fizikal yang sentiasa berubah adalah sangat penting.

Bagi tujuan ini, fenomena fizikal untuk kuantiti elektrik, mekanikal dan hidraulik digunakan sebagai model permasalahan yang perlu diselesaikan. Komputer analog seperti ini digunakan secara meluas dalam Perang Dunia Pertama.

Sebaliknya, komputer digital memberikan arahan kepada kuantiti berbeza menggunakan simbol. Ia merupakan kelebihan terbesar kerana proses dalam komputer digital boleh dihasilkan berulang kali dengan lebih dipercayai.

Komputer generasi pertama bergantung kepada litar logik tiub vakum untuk pengaturcaraan (programming). Komputer ini biasanya ditempatkan di bilik besar dan ia kerap rosak.

Pada tahun 1950-an, penggunaan tiub vakum telah digantikan dengan transistor yang lebih pantas, kecil dan lebih tahan. Sebagai perbandingan, satu bit dalam tiub vakum adalah sebesar saiz ibu jari manakala satu bit dalam transistor sebesar kuku sahaja.

Kemajuan seterusnya menyaksikan transistor digantikan oleh litar bersepadu pada tahun 1960-an. Ia mewakili kemunculan generasi ketiga pengkomputeran di mana transistor MOS kecil (metal oxide semiconductor field-effect transistor) yang juga dikenali sebagai MOSFET digunakan.

Saiz transistor yang lebih kecil digunakan untuk membuat litar elektronik pada sekeping bahan rata (silikon adalah bahan yang paling banyak digunakan untuk membuat litar bersepadu).

Selain memberikan kuasa pemprosesan yang lebih, ia juga mengecilkan saiz komputer yang sedia ada. Litar bersepadu mampu memuatkan ribuan bit ke dalam ruang sebesar telapak tangan. Ia merupakan kemajuan yang membentuk dunia hari ini.

Cip komputer silikon menjadi permulaan kepada potensi sebenar kuasa pemprosesan. Semakin lama, saiz transistor menjadi lebih kecil tetapi mampu membekalkan kuasa komputer yang sama. Transistor yang digunakan hari ini hanyalah berukuran 7 nanometer sahaja.

Gordon E. Moore iaitu pengasas bersama Intel telah menerbitkan satu artikel dalam Majalah Elektronik pada 19 April 1965. Ia memuatkan satu hukum yang kini menjadi sangat terkenal.

Dia menyatakan bagaimana impak yang luar biasa berlaku hasil daripada pengecilan saiz teknologi. Moore juga menganggarkan bahawa dalam masa setiap 18 bulan, komputer mampu menggandakan dua kali ganda kuasa pemprosesannya. Ini dibuktikan apabila komputer pada hari ini berjuta-juta kali ganda lebih laju berbanding separuh abad yang lalu.

Ini bermakna, kos penghasilan juga akan berkurangan selama setiap 18 bulan. Pada tahun 1970, satu cip yang mengandungi 2000 transistor menelan belanja sebanyak USD 1,000. Cip yang sama berharga USD 500 pada 1972, USD 250 pada 1974, dan kira-kira USD 0.97 pada 1990.

Kos penghasilan sebuah cip pada hari ini hanyalah sekitar USD 0.02 sahaja. Ini adalah sebab mengapa komputer yang asalnya sebesar sebuah bilik menjadi begitu kecil sehingga boleh dimuatkan dalam saku anda.


8 Kategori Punca-Punca Kebakaran di Australia

Ketika kebakaran paling dahsyat dalam rekod terus membakar di bahagian yang berlainan di Australia, para penyelidik bekerja keras untuk memberikan jawapan mengenai punca-punca yang tepat bagaimana ia boleh berlaku.

Pada November 2019, pihak berkuasa Australia memberitahu bahawa kebakaran Binna Burra, yang memusnahkan Binna Burra Lodge bersejarah di Queensland Tenggara, bermula kecuaian manusia yang membuang puntung rokok merata-rata.

Dan menurut jurucakap Pasukan Pertahanan Australia, kebakaran kawasan pedalaman Gold Coast seminggu sebelum itu mungkin telah dimulakan oleh latihan menembak di Berek Kokara.

Umum tahu bahawa cuaca panas, kering dan berangin meningkatkan risiko untuk bermulanya kebakaran, tetapi apa sebenarnya yang menyebabkan api ini menyala adalah satu kisah yang berbeza.

Dan menurut Australian Criminology Institute, sebahagian besar daripada kebakaran hutan dicetuskan oleh manusia, sama ada dengan sengaja atau tidak sengaja.

iluminasi.com kongsikan 8 penyebab kebakaran hutan di Australia yang dikategorikan oleh penyiasat kebakaran.

Rokok bukanlah sumber pencucuhan kebakaran hutan yang biasa seperti mana kita fikir. Terdapat beberapa syarat tertentu yang perlu dipenuhi oleh sepuntung rokok untuk menyalakan api.

Antaranya adalah suhu secara umumnya perlu pada bacaan 27 darjah Celcius dan ke atas, serta kelembapan perlu berada di bahawa 22%.

Menurut Encik Wood, yang juga pensyarah tambahan dalam siasatan kebakaran liar di Charles Sturt University, kebakaran yang bermula di pinggir jalan lebih cenderung menyala disebabkan oleh kepingan karbon yang terbakar yang dikeluarkan dari ekzos kereta, berbanding puntung rokok.

Walau bagaimanapun, beliau memberi amaran bahawa kita sedang menghadapi keadaan cuaca di mana rokok boleh menyebabkan kebakaran dan perlu mengambil semua langkah berjaga-jaga yang mampu dilakukan untuk mengelakkan api daripada menyala.

Polis Australia memberitahu bahawa dua remaja tempatan telah dipersoalkan tentang kebakaran yang memusnahkan Binna Burra Lodge, dan rokok yang dibuang mungkin menjadi punca.

Pembakaran serpihan objek seperti daun atau kayu kering adalah sumber penyalaan api yang agak biasa.

Dua lelaki dituduh mengabaikan larangan api dan "membakar harta orang lain", selepas kebakaran Carwoola di selatan New South Wales yang memusnahkan lapan buah rumah, banyak kenderaan dan ternakan pada tahun 2017.

Sebab mengapa orang melakukan pembakaran dengan sengaja adalah berbeza-beza dan rumit, tetapi pembakaran jenis ini adalah penyebab sebilangan besar kebakaran hutan di Australia dan di peringkat antarabangsa.

Walaupun angka berbeza-beza, namun kira-kira separuh daripada semua hutan di Australia sama ada diketahui dibakar dengan sengaja atau dianggap mencurigakan, menurut Australian Institute of Criminology.

Polis Australia merasakan bahawa beberapa kebakaran di sekitar New South Wales sebagai mencurigakan.

Landasan kereta api mempunyai kategori tersendiri, kerana keretapi merupakan sumber kebakaran hutan.

Kegagalan brek bagi kereta api boleh menyebabkan tercetusnya percikan api yang mana kadang-kala membakar tumbuh-tumbuhan kering sepanjang sisi trek dan yang berada jauh darinya.

Pembakaran karbon yang keluar dari ekzos enjin kereta api juga boleh memulakan kebakaran hutan.

Bara dari unggun api, dan api unggun yang tidak dipadamkan dengan betul adalah bahaya yang boleh menyebabkan hutan terbakar.

Banyak tapak perkhemahan yang popular telah berpindah dari kawasan unggun api terbuka, dan menyediakan bekas yang betul untuk menampung bara dari pembakaran unggun api.

Kebanyakan manusia yang tidak bertanggungjawab meninggalkan unggun api dalam keadaan masih menyala walaupun sekecil-kecil api, boleh menyebabkan kemusnahan yang dahsyat.

Antara alat-alat yang tergolong dalam kategori ini termasuklah gergaji elektrik, penggiling sudut, pemotong rumput, dan sebagainya.

Menggunakan peralatan pengisar atau kimpalan di luar rumah dan kawasan terbuka adalah tidak dibenarkan semasa larangan kebakaran.

Ini kerana penggunaan alatan seperti ini boleh menyebabkan berlakunya percikan api yang boleh memulakan kebakaran kecil.

Menurut polis Sunshine Coast, beberapa kebakaran yang bermula di Sunshine Coast pada September 2019 adalah akibat dari percikan api yang disebabkan oleh pemotong rumput.

Kanak-kanak juga dikategorikan secara berasingan, kerana mereka sering terlibat dalam memulakan kebakaran tetapi biasanya mereka dianggap sifat sebagai ingin tahu dan bukannya berniat jahat.

Beberapa kebakaran hutan di New South Wales pada tahun 2013 dikesan berpunca daripada kanak-kanak.

Dan polis telah mendakwa seorang remaja kerana memulakan kebakaran hutan di Queensland Tengah yang memusnahkan 14 rumah pada November 2019.

Kilat adalah sumber pencucuhan yang paling biasa di kawasan terpencil, tetapi tidak semua kilat mempunyai keupayaan yang sama untuk menyalakan api.

Kilat yang bercaj positif adalah lebih cenderung untuk menyalakan api, namun kilat bercaj positif ini hanya merangkumi 10% daripada keseluruhan panahan kilat.

Lightning mencetuskan kebakaran Esperance 2015 yang membunuh empat orang dan panahan kilat dipercayai menjadi sumber beberapa kebakaran baru-baru ini yang melanda Queensland dan New South Wales.


Sejarah Perang Amerika dan Britain Hanya Kerana Seekor Khinzir

Pertikaian dan perebutan tanah adalah perkara biasa di Amerika Utara pada abad ke-19. Tambahan pula, para penjajah ketika itu sering meneroka wilayah baru menyebabkan perbalahan sempadan antara negara sering berlaku.

Satu perjanjian khas yang dinamakan sebagai Perjanjian Oregon telah ditubuhkan bagi menyesaikan pertikaian seperti ini. Perjanjian Oregon telah ditandatangani oleh Amerika dan Britain berkaitan sempadan Oregon di sepanjang pergunungan Rockies dan Lautan Pasifik yang kini sebahagian daripada Kanada.

Perjanjian Oregon menyatakan bahawa perbatasan antara Amerika Syarikat dan British telah diukur pada paralel barat ke-49, satu pembahagian yang kekal hingga ke hari ini.

Walaupun ia kelihatan mudah tetapi keadaannya agak rumit apabila diambil kira beberapa kepulauan yang terletak di barat daya Vancouver. Perjanjian itu menyatakan bahawa perbatasan itu melalui tengah selat yang memisahkan benua dari Pulau Vancouver.

Salah satu pulau terbesar dan terpenting di kawasan itu adalah Pulau San Juan. Ia amat penting kerana kedudukannya yang stategik di pintu masuk selat itu. Disebabkan itu, kedua-dua negara mula menuntut kedaulatan pulau itu dan mula menetap di sana.

Selama 13 tahun, rakyat Britain dan Amerika tinggal di kawasan masing-masing di pulau tanpa sebarang permusuhan. Kehadiran rakyat British dilihat lebih ramai di pulau itu sementara hanya sekitar 20 hingga 30 pendatang Amerika sahaja yang mula bertapak di situ.

Pihak British telah mendirikan Hudson's Bay Company iaitu sebuah syarikat pengawetan ikan salmon dan peternakan kambing biri-biri yang berjaya. Manakala rakyat Amerika di pulau itu rata-ratanya bercucuk tanam dan melakukan aktiviti pertanian.

Keharmonian antara rakyat kedua-dua negara itu dilihat dalam keadaan baik sehinggalah ia mula tergugat pada tahun 1859. Maka, bermulalah pertikaian sempadan yang paling pelik dalam sejarah melibatkan dua buah negara.

Pada 15 Jun 1859, seorang petani Amerika bernama Lyman Cutlar telah terlihat seekor khinzir sedang memakan ubi kentang di ladangnya. Cutlar yang berang telah menembak khinzir itu tanpa mengetahui bahawa haiwan itu milik salah seorang warga Britain.

Pemilik khinzir yang merupakan salah seorang pekerja Hudson's Bay Company yang bernama Charles Griffin. Dia mempunyai beberapa ekor khinzir dan diketahui sering melepaskan haiwannya untuk berkeliaran di sekitar pulau itu.

Kejadian khinzirnya menceroboh ladang milik Cutlar mungkin juga bukan yang pertama kalinya. Namun, Griffin tetap marah apabila mendengar khinzirnya telah ditembak oleh seorang rakyat Amerika.

Pada mulanya, Griffin telah bersemua Cutlar mengenai kejadian itu. Cutlar menawarkan untuk membayar $10 sebagai ganti rugi kepada khinzir yang ditembaknya tetapi ditolak Griffin.

Griffin kemudiannya telah melaporkan jenayah yang dilakukan Cutlar kepada pihak berkuasa British. Pihak berkuasa British kemudian mengancam untuk menahan Cutlar.

Rakyat Amerika lain di pulau itu berang dengan kejadian yang menimpa Cutlar dan membuat petisyen untuk meminta bantuan perlindungan ketenteraan Amerika Syarikat.

Petisyen itu telah diterima oleh Jeneral William S. Harney, komander Jabatan Oregon. Harney yang diketahui seorang yang anti-British tidak teragak-agak untuk mengarahkan seramai 66 orang tentera bersenjata untuk pergi ke Pulau San Juan pada 27 Julai.

Apabila gabenor British Columbia, James Douglas, mendengar berita ini, dia telah menghantar tiga kapal perang ke perairan Pulau San Juan untuk menunjukkan kekuatan mereka.

Sebulan kemudian, kawasan itu dipenuhi dengan lebih daripada 400 orang askar Amerika bersenjatakan meriam dan sekurang-kurangnya lima buah kapal perang British. Walaupun mempunyai jumlah yang lebih kecil, Tentera Amerika tetap tidak berganjak daripada pulau itu.

Keadaan terus tegang sehinggalah ketibaan Laksamana Robert L. Baynes, Panglima Angkatan Tentera Laut British di Lautan Pasifik. Apabila gabenor Douglas mengarahkan Baynes mendaratkan pasukannya untuk bertempur dengan Tentera Amerika, Baynes enggan.

Baynes menyatakan bahawa dia tidak akan melibatkan dua buah negara dalam sebuah peperangan yang berpunca daripada perbalahan mengenai seekor khinzir.

Apabila pegawai kerajaan kedua-dua negara di Washington dan London mengetahui hal ini, mereka amat terkejut bagaimana pertikaian kecil ini boleh melibatkan seramai 2,600 orang tentera.

Kedua-dua pihak mula campur tangan dan mengadakan perbincangan. Akhirnya,  kata sepakat sementara diperolehi bahawa setiap negara perlu menghadkan rakyatnya tidak lebih daripada 100 orang sahaja di pulau itu sehingga perjanjian rasmi dipenuhi.

Pihak British telah membangunkan kem di utara pulau itu manakala pihak amerika pula mendirikan pangkalan mereka di bahagian selatan. Pada tahun 1872, satu komisen antarabangsa yang diketuai oleh Kaiser Wilhelm I dari Jerman memutuskan bahawa pulau itu jatuh sepenuhnya di bawah kawalan Amerika dan mengakhiri perebutan antara kedua-dua negara tanpa pertumpahan darah.

Hari ini, kedua-dua kem British dan Amerika masih boleh dikunjungi di Taman Sejarah Nasional Pulau San Juan. Apa yag menariknya, di sinilah satu-satunya tempat di Amerika di mana bendera asing sering dikibarkan berbanding tempat lain. Tiang dan bendera Britain di Pulau San Juan disediakan oleh kerajaan British sebagai tanda persahabatan.


5 Filem Bertemakan Agama Yang Mencetuskan Kontroversi

Filem-filem bertemakan agama seringkali akan berdepan kontroversi tersendiri. Sama ada visual atau paparannya akan diselidik, mesej yang terkandung akan dikaji malahan latar belakang mereka yang terlibat dalam pembikinannya turut sama akan menjadi fokus masyarakat.

Oleh kerana sensitiviti yang timbul berkait dengan filem bertemakan agama, semua projek filem-filem yang memaparkan elemen-elemen keagamaan, tak kiralah agama mana sekalipun - perlu dipastikan tidak menjentik mana-mana pihak, sebaik mungkin.

Namun ada juga filem-filem bertemakan agama yang memilih sejak dari awal pembikinannya untuk memulakan kontroversi dan tidak mempedulikan sensitiviti mereka yang menonton. Berikut adalah lima filem bertemakan agama yang kami rasakan dibentuk secara sengaja untuk menjentik atau lebih teruk, memburukkan agama-agama yang ada di dunia.

Filem pendek ini yang dibuat secara persendirian, mencetuskan kontroversi yang agak dahsyat kerana paparan dalam filem itu dilakukan secara terbuka, tanpa berselindung lagi motif pembikinnya - yang jelas anti Muslim dan anti Islam.

Ditulis oleh seorang pengarah bernama Nakoula Basseley Youssef, seorang warga Amerika Syarikat yang lahir di Mesir - filem ini dikritik hebat komuniti Muslim seluruh dunia kerana bukan sahaja berani memaparkan figura Rasulullah saw., malahan menggambarkan Baginda dengan pelbagai jenis sifat prejudis dan buruk.

Hasil penerbitan filem itu menyebabkan penentangan kepada Nakoula dalam skala sangat besar, sehinggakan seorang menteri dari Pakistan, Ghulam Ahmed Bilfour menawarkan $100,000 wang ganjaran pada sesiapa yang berjaya membunuh Nakoula, di atas $500,000 ganjaran emas diberikan oleh gerakan Taliban.

Memaparkan aktor terkenal Russell Crowe, Jennifer Connelly dan Emma Watson serta pelakon legenda Anthony Hopkins, filem 'Noah' cuba menceritakan semula pengalaman 'Noah' semasa hidupnya, dugaannya mengajak manusia untuk kembali kepada norma kehidupan yang asal dan banjir besar yang menimpa seluruh dunia.

Namun nyata sekali skrip filem tersebut agak menyimpang jauh berbanding kisah yang diceritakan dalam kitab Bible, sehinggakan lebih layak digelarkan sebuah kisah fiksyen semata-mata. Dikritik kerana gagal memaparkan realiti etnik dan kaum yang sebenar tidak menjejaskan populariti filem ini, yang mencatat kutipan sangat memberangsangkan di seluruh dunia.

Komuniti Kristian dan Yahudi menentang sekerasnya penataan yang ada dalam filem ini. Negara-negara Islam seperti Bahrain, Arab Saudi, UAE, Malaysia dan Indonesia pula bertegas berkenaan tentang pemaparan susuk tubuh seorang berpangkat Rasul dan Nabi dalam bentuk lakonan, melarang tayangannya di pawagam.

Filem komedi memaparkan dua malaikat yang turun ke bumi, lakonan Ben Affleck dan Matt Damon mendapat reaksi keras komuniti Kristian di seluruh dunia kerana dikatakan cuba mempermainkan kepercayaan mereka - ekoran daripada pemaparan pelbagai jenis elemen keagamaan yang dijadikan bahan lelucon.

Ini kerana jalan ceritanya menggambarkan penentangan pengarah filem tersebut, Kevin Smith terhadap sistem kepercayaan masyarakat Katolik serta mencabar beberapa logik pegangan yang diwarisi sekian lama. 'Dogma' menjadi isu besar kerana berani menampilkan teori bahawa kewujudan Tuhan sebenarnya boleh disangkal hanya dengan menggunakan logik akal semata-mata.

Cabaran-cabaran yang dibentangkan dalam filem ini terhadap sistem kepercayaan Katolik, paparan figura Jesus Christ dalam keadaan luar biasa serta adegan-adegan lucu yang mempersoalkan ketiadaan orang kulit hitam dalam kitab Bible menjadi tema utama filem ini. Dipersembahkan dalam bentuk komedi yang agak provokatif tidak menghalang filem ini yang mempunyai bajet rendah - mendapat pulang 3 kali ganda bajet asalnya.

Kurang dikenali berikutan statusnya sebagai sebuah filem terbitan bebas hasil tangan karyawan Belanda bernama Theo Van Gogh dan seorang wanita murtad kelahiran Somalia bernama Ayaan Hiirsi Ali yang juga salah seorang ahli parlimen Belanda, 'Submission' diterbitkan pada tahun 2004 dan ditayangkan di siaran televisyen awam Belanda.

'Submission' memaparkan seorang wanita yang memainkan empat watak - dengan kesemua watak itu menghadapi masalah yang sama; penderaan oleh orang lelaki disebabkan oleh tafsiran ayat-ayat al-Quran dipercayai membenarkan keganasan terhadap wanita dilakukan.

Van Gogh mati dibunuh seorang warga Belanda-Maghribi bernama Mohammad Bouyeri pada 2 November 2004, selepas lebih sebulan penayangan filem tersebut. Atas kesalahan itu, Bouyeri dikenakan hukuman penjara seumur hidup namun sempat menghantar surat ugutan kepada Aayan sebelum dipenjarakan.

Aayan terpaksa disembunyikan di beberapa lokasi berbeza, sehingga di bawa ke ke Amerika Syarikat pada bulan Februari tahun 2005. Berikutan sumbangannya sebagai seorang aktivis yang terkenal sebagai pejuang hak asasi manusia dan kewanitaan, Aayan dianugerahkan tokoh 'European of the Year' bagi tahun 2006 serta dicalonkan dalam senarai Anugerah Nobel Keamanan bagi tahun tersebut.

Berikutan populariti yang timbul, latar belakang Aayan mula diselidik. Pada pertengahan tahun 2006, kontroversi sekali lagi melanda selepas dia dibuktikan menipu maklumat diri, semasa melakukan permohonan kewarganegaraan. Parlimen Belanda memutuskan untuk memecat beliau dari jawatan tetapi membenarkan dia menyimpan status kewarganegaraan. Dia memilih untuk berpindah ke Amerika Syarikat dan kini terus menetap di sana.

Selepas lebih 15 tahun diterbitkan, filem 'The Passion of the Christ' terus menjadi bualan membuktikan tarikan utama filem itu serta kesannya dalam dunia hiburan masakini. Dikatakan sebuah projek berisiko tinggi untuk pelakon dan pengarah Mel Gibson, filem ini meupakan sebuah filem yang bermain dengan kontroversi sejak mula dicetuskan ideanya.

Dari segi visualnya saja sudah memadai untuk membuat banyak pihak kurang senang. Imej-imej ganas, darah dan luka ditonjolkan tanpa halangan, membuatkan banyak pihak mengatakan bahawa filem ini merupakan antara filem paling ganas pernah mereka tonton.

Walau demikian, projek filem ini mendapat cop mohor paling utama di kalangan masyarakat Kristian, setelah Pope John Paul II sendiri bertindak membenarkan apa yang terkandung dalam filem tersebut sebagai salinan sebenar paling tulen kisah penyeksaan yang perlu dilalui Jesus Christ. Reaksi Pope John Paul II itu bagaimanapun mula dinafikan pihak dari Vatican sebagai tidak menampilkan pandangan sebenar Vatican, hanya selepas 5 minggu dilaporkan.

Berikutan kisahnya yang memaparkan serta menyalahkan orang Yahudi sebagai punca kematian Jesus Christ, diterbitkan dengan tujuan menyemarakkan lagi agenda anti-semitik; seringkali dikaitkan dengan Mel Gibson sendiri yang terkenal anti orang Yahudi.

Sama seperti filem Noah, paparan watak Jesus Christ dianggap satu kesalahan, jadi filem ini diharamkan di banyak negara termasuklah negara kita. Larangan tayangan ini bagaimanapun ditentang komuniti Kristian yang percaya paparan yang berlaku, sepatutnya tidak menyentuh sensitiviti masyarakat Muslim di Malaysia.